Pasangan Kekasih Samun Guru Ditahan

KOTA KINABALU: Pasangan kekasih warga tempatan antara dua individu ditahan kerana melakukan jenayah samun berkawan tanpa senjata ke atas seorang guru lelaki sekolah Indonesia di bandar raya ini.Dalam kejadian pada pukul 8.23 pagi pada 21 Disember lalu, mangsa yang juga guru di salah sebuah sekolah Indonesia di Ranau dipercayai baharu sahaja keluar daripada sebuah bilik sewa yang terletak bersebelahan Hotel Dreamtel, Bandaran Berjaya dan merancang pergi ke Lapangan Terbang Antarabangsa Kota Kinabalu (LTAKK) untuk ke Tawau.

Bagaimanapun, mangsa yang sedang berada di kaki lima premis dan belum sempat membuat pesanan perkhidmatan Grab didatangi sebuah kereta jenis Perodua Myvi berwarna kelabu dinaiki dua lelaki serta seorang wanita sebelum salah seorang penumpang kenderaan berkenaan menawarkan mahu menghantar mangsa ke lapangan terbang.

Ketua Polis Daerah Kota Kinabalu, Asisten Komisioner Habibi Majinji berkata mangsa tanpa berfikir panjang terus menaiki kereta terbabit namun mangsa dibawa ke kawasan Signal Hill.

“Mangsa telah diminta mengeluarkan dan menyerahkan semua barangan berharga miliknya sewaktu dalam perjalanan.

“Tetapi berlaku pergelutan antara mangsa dan suspek sebelum mangsa merasakan kepalanya ditetak menggunakan objek tajam sebelum ditinggalkan suspek di suatu lokasi tidak diketahui.

“Guru lelaki yang berada dalam keadaan lemah itu cuba berjalan bagi mendapatkan bantuan sehingga mangsa tiba di sebuah rumah dan dibantu oleh tuan rumah terbabit seterusnya membawa mangsa ke Hospital Queen Elizabeth (HQE) untuk mendapatkan rawatan,” katanya ketika sidang media di sini, hari ini.

Mangsa mengalami kerugian sebanyak RM3,000 termasuklah wang tunai dan telefon bimbit.

Habibi berkata menerusi laporan dibuat, pihaknya berjaya mengesan sekaligus menahan pasangan kekasih masing-masing berusia 31 dan 34 tahun itu di salah sebuah bilik Hotel Tai Lee, Bandar Kim Fung, Sandakan sekitar pukul 6.10 pagi pada 25 Disember.

Menurut beliau, susulan penahan pasangan itu, pihaknya berjaya menahan seorang lagi rakan jenayah dua suspek berkenaan iaitu seorang lelaki warga tempatan berumur 30 tahun ketika suspek berada di sebuah rumah yang terletak di Kampung Warisan, Inanam pada pukul 6.15 petang keesokkan harinya.

Dalam pada itu, Habibi menyatakan saringan ujian air kencing ke atas ketiga-tiga suspek mendapati pasangan kekasih berkenaan positif dadah jenis Methamphetamine manakala seorang lagi suspek negatif dalam penggunaan dadah.

Sementara itu, Habibi berkata modus operanti suspek adalah menawarkan khidmat kereta sapu kepada mangsa menggunakan kereta yang disewa.

“Selepas melakukan sesuatu jenayah, suspek akan memulangkan semula kereta yang disewa kepada pemilik sebelum menyewa kenderaan lain bagi kegunaan aktiviti samun seterusnya.

“Suspek juga akan menggunakan objek tajam untuk menakutkan mangsa selain memukul sebelum menyamun barangan berharga,” katanya turut menyatakan ketiga-tiga suspek memiliki rekod jenayah lampau.

Semua suspek direman selama tujuh hari bermula 25 Disember 2019 hingga 2 Januari 2020.

Kes disiasat mengikut Seksyen 394 Kanun keseksaan dan boleh dijatuhkan hukuman penjara sehingga 20 tahun serta denda atau sebatan jika sabit kesalahan.


UMNO Gesa SPR Siasat Warisan Beri Hadiah Cabutan Bertuah Kereta, Motosikal

KIMANIS: Umno menggesa Suruhanjaya Pilihan Raya (SPR) menyiasat Warisan bagi kesalahan pilihan raya selepas memberi hadiah cabutan bertuah yang terdiri daripada kereta dan motosikal.

Ketua Penerangan Umno, Shamsul Anuar Nasarah mendakwa Warisan memberikan barangan tersebut semasa sambutan Krismas dan Tahun Baru di Membakut, semalam.

“Kami difahamkan semasa program itu, Warisan menyediakan hadiah cabutan bertuah yang terdiri daripada 50 motosikal dan 3 kereta untuk pemenang bertuah.

“Kami menggesa SPR menyiasat dan mengambil tindakan kerana ini melanggar peraturan pilihan raya,” katanya semasa berceramah di Batu 6, semalam.

Shamsul berkata tidak salah menyambut perayaan itu tetapi pemberian hadiah kepada pengundi semasa tempoh kempen pilihan raya adalah tidak sah.

Beliau berkata Warisan mesti menghormati undang-undang untuk menunjukkan integritinya sebagai kerajaan yang memerintah.

“Jika anda tidak menghormati undang-undang, maka bagaimana anda boleh mentadbir?

“Kami berharap SPR akan telus. Tindakan mesti diambil dan peraturan diperhatikan untuk menjaga integriti dan institusi pilihan raya,” katanya.

Shamsul juga mengkritik Presiden Warisan Shafie Apdal yang menyeru pengundi tidak mengundi BN supaya BN tidak bangkit semula kerana ia merupakan parti berasaskan semenanjung, dan menuduh BN tidak membawa pembangunan besar kepada Sabah ketika ia berkuasa.

“Dia berkata masih ada rakyat yang tiada rumah, dia tidak mempunyai hak untuk berkata begitu.

“Semasa dia menjadi menteri (pembangunan luar bandar dan wilayah) di bawah BN, Shafie mempunyai peruntukan lebih RM34.8 bilion, yang kedua tertinggi selepas Jabatan Perdana Menteri. Jadi kenapa dia tidak melaksanakan projek itu? Kenapa ada banyak masalah kemudian?” soalnya.

Beliau berkata Shafie adalah satu-satunya pemimpin Sabah yang dilantik sebagai menteri kanan dalam Kabinet Persekutuan.

“Shafie berperanan ke atas kementerian yang bertanggungjawab untuk membangunkan infrastruktur dan membasmi kemiskinan. Dia mempunyai agensi penting seperti Kemajuan Pekebun Kecil Perusahaan Getah (Risda) dan Felcra di bawahnya.

“Dia diberikan tanggungjawab tetapi tidak menjalankannya dengan betul. Apa yang dia katakan semuanya adalah retorik.”

Shafie, selepas penamaan calon semalam, menggesa pengundi di Kimanis memastikan kemenangan Warisan “supaya BN tidak bangkit semula di Sabah”.


Picit Jerawat, Wajah Wanita Ini Berubah Hodoh

MANILA: Seorang wanita di Filipina tidak menyangka tindakan memicit jerawat di muka menyebabkan wajahnya yang dahulu cantik bertukar hodoh.

Lebih malang, akibat perbuatan itu, Mary Ann Regacho, 17, dari Nueva Ecija, kini, tidak mampu melihat apabila menjadi buta.

Menceritakan kisahnya, Mary berkata, pada mulanya, dia hanya memicit jerawat di muka, sebelum ia membengkak dan semakin teruk, pada tahun lalu.

The Sun melaporkan, wanita itu menyangka bengkak di muka akibat perubahan hormon selepas melahirkan bayi lelakinya, ketika dia berusia 16 tahun.

Selepas memicit jerawat itu, dia berasa semakin sakit di muka dan kesakitan itu merebak ke seluruh wajah.

Malah, Mary menyifatkan bengkak di muka seperti belon yang hendak meletup.

Kini, benjol itu hampir menutupi wajah dan mempengaruhi penglihatannya apabila bengkak itu merebak ke sudut mata.

Ibu muda itu berusaha menyembuhkan jangkitan itu dengan ubat herba, tetapi hampa.

Katanya, ketumbuhan itu turut merebak di hidung, pipi dan dahinya.

“Pada mulanya, saya rasa itu jerawat biasa, tetapi sakitnya sehingga tidak dapat tidur malam.

“Saya cuba semua benda untuk mengubatinya, tetapi gagal. Sekarang, wajah saya tidak sama lagi,” katanya.

Suaminya, Albert Sales, yang mengambil upah bekerja sambilan di ladang jiran berkata, tanpa pendapatan tetap, dia tidak mampu mendapatkan rawatan untuk isterinya.

Selepas hampir setahun menahan sakit, wanita itu pergi ke hospital untuk pemeriksaan.

Namun, hospital itu tiada peralatan mendiagnosis penyakit misteri itu sehingga Mary dipindahkan ke hospital besar.

Kerana sukar membayar bil perubatan, suaminya yang bimbang kini meminta bantuan orang ramai. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Henti Tuntut Sabah Elak Hubungan Dua Hala Terjejas, Musa Beritahu Filipina

KOTA KINABALU: Bekas ketua menteri Sabah, Musa Aman menggesa Filipina, termasuk menteri luarnya menghentikan tuntutan ke atas negeri itu demi kepentingan politik dalamannya yang akan menjejaskan hubungan dua hala.

Katanya, Sabah sebahagian daripada Malaysia dan ianya tidak boleh dipertikaikan mana-mana pihak.

Adun Sungai Sibuga itu berkata, Hakim Mahkamah Tinggi, Martin Idang dalam kes kerajaan Malaysia lawan Nurhina Kiram Fornan & Ors memutuskan Sabah ialah Malaysia dan negara lain tiada hak atau kuasa untuk mencampur tangan urusannya.

Beliau berkata, rakyat Sabah tidak mengiktiraf atau mengakui sebarang tuntutan Filipina ke atas negeri itu.

“Sabah sebahagian daripada Malaysia dan akan terus menjadi sebahagian daripada negara berdaulat sejak negeri ini menyertai penubuhan Malaysia.

“Penduduk di Sabah memilih untuk kekal di negeri ini kerana ia berada di Malaysia.

“Kami menikmati keamanan, kestabilan dan kemakmuran ekonomi bersama Malaysia,” katanya dalam kenyataan hari ini.

Rabu lalu, Menteri Luar, Hishammuddin Hussein dilaporkan berkata, ia akan memanggil Duta Filipina ke Malaysia, Charles C Jose untuk menjelaskan catatan Setiausaha Luarnya, Teodoro Locsin Jr di Twitter yang mendakwa “Sabah is not in Malaysia”.

Katanya, kenyataan itu tidak bertanggungjawab yang akan menjejaskan hubungan dua hala kerana Sabah masih dan akan sentiasa menjadi sebahagian daripada Malaysia.”

Locsin berkata demikian susulan catatan Kedutaan Amerika Syarikat di Twitter yang berkata, sumbangan 500 kit kebersihan diri oleh agensi bantuan AS “untuk kegunaan rakyat Filipina dihantar pulang dari Sabah, Malaysia”. – FMT


14 PATI ditahan

SERAMAI 14 pendatang asing tanpa izin (PATI) dan seorang lelaki tempatan ditahan dalam serbuan di tiga lokasi berasingan di Kota Belud, Sabah, awal pagi hari ini.

Dalam serbuan bermula jam 12 tengah malam hingga 4.30 pagi di rumah kongsi SAFODA di Kampung Sarang Dudar, Kampung Kawang-Kawang dan tapak pembinaan di Kampung Bangkahak itu, seramai 24 PATI diperiksa.

Ketua Polis Daerah Kota Belud, Superintendan Mohd Zaidi Abdullah berkata, hasil pemeriksaan mendapati 14 daripada mereka tidak mempunyai dokumen pengenalan diri yang sah dan ditahan mengikut Seksyen 6(3) Akta Imigresen 1959/63.

“Bagaimanapun, sembilan daripada mereka dibebaskan kerana mempunyai dokumen yang sah,” katanya.

Mohd Zaidi berkata, seorang lelaki tempatan berusia 20 tahun turut ditahan kerana disyaki melakukan kesalahan mengikut Seksyen 56 (1) Akta Imigresen 1959/63 kerana melindungi warga asing.

Katanya, operasi itu adalah antara usaha pihaknya membendung kegiatan jenayah di daerah ini, selain mencegah PATI yang bekerja secara haram.


Traktor Terbabas Masuk Sungai, Pekerja Ladang Maut

TAWAU: Seorang pekerja ladang maut apabila kenderaan jenis traktor yang dipandunya terbabas lalu terjatuh ke dalam sungai di Jalan Masjid Nurul Iman, Bombalai di sini pagi ini.

Dalam kejadian kira-kira 11.30 pagi itu, kenderaan mangsa yang juga pekerja ladang berusia 30 tahun itu terbabas ketika melakukan pusingan U.

Ketua Polis Tawau, Asisten Komisioner Fadil Marsus berkata mangsa dikenali Adi Mide meninggal dunia disyaki akibat lemas.

“Siasatan awal mendapati kemalangan berlaku semasa mangsa memandu dari arah Jalan Tawau – Kalabakan menuju ke Masjid Nurul Iman.

“Ketika melalui Jalan Masjid Nurul Iman, mangsa cuba membuat pusingan U di simpang empat berhampiran dengan jambatan.

“Semasa membuat pusingan U, kenderaannya telah tergelincir lalu terjatuh ke dalam sungai kecil yang kedalamannya kira-kira lima meter dan menghimpit mangsa,” katanya dalam kenyataan di sini hari ini.

Fadil berkata menurut saksi yang melihat kejadian, mangsa tersepit oleh traktor di dalam sungai dan disahkan maut di tempat kejadian akibat lemas.

Katanya, kes disiasat mengikut Seksyen 41(1) Akta Pengangkutan Jalan (APJ) 1987.


Bunuh anak, nakkan emak

NEW DELHI: Seorang lelaki menculik dan membunuh anak wanita yang ingin dikahwininya kerana menganggap budak berusia tujuh tahun itu penghalang hasratnya.

Dalam kejadian di Ganjam, Odisha, timur India, suspek dikenal pasti sebagai Debashis Panda mengenali ibu mangsa setahun lalu di Facebook dan mula jatuh hati pada wanita itu yang hanya dikenali sebagai Nirupama, lapor Hindustan Times.

Jurucakap polis, Bishnu Pati berkata: “Dia sering pergi ke rumah Nirupama dan memperkenalkan Panda sebagai seorang abang kepada semua orang.

“Sebaliknya, Panda menaruh hati kepadanya dan melamarnya, namun wanita itu enggan. Disebabkan itu, Panda menganggap anak lelaki Nirupama sebagai penghalang ‘cinta’ mereka kerana sering berada bersama wanita itu.

“Disebabkan itu, dia memutuskan membunuh kanak-kanak berkenaan.”

Pada 12 Januari lalu, seminggu selepas ulang tahun kelahiran ketujuh kanak-kanak itu, Panda mengambilnya dari rumah kononnya untuk dibawa ke sekolah. Sebaliknya, dia membawa kanak-kanak itu ke kawasan hutan sebelum membelasahnya menggunakan batu dan melarikan diri ke rumah rakannya di Sambalpur, lapor Kalinga TV. – Agensi


Hujan, Ribut Petir Diramal Di Sabah Bermula Hari Ini

KOTA KINABALU: Cuaca di Sabah sepanjang tiga hari bermula hari ini secara keseluruhannya diramalkan hujan dan ribut petir.

Menurut jurucakap Pusat Operasi Cuaca dan Gempa Bumi Sabah, hujan akan berlaku pada sebelah pagi di kawasan Pantai Timur Sabah iaitu di kawasan Tawau dan Sandakan.

“Manakala pada sebelah petang, hujan dijangka berlaku di kawasan Kudat, Pantai Barat termasuk Kota Kinabalu dan pedalaman Sabah,” katanya ketika dihubungi hari ini.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesawat dinaiki pemain Cardiff hilang

LONDON: Cardiff City menerima kejutan apabila pemain mereka, Emiliano Sala gagal dikesan, ketika pesawat ringan yang dinaikinya hilang daripada radar ketika melintas Terusan Inggeris, malam tadi.

Setakat ini, kelab itu memaklumkan kepada SkyNews, mereka sedang menunggu pengesahan mengenai perkara berkenaan.

Pusat Kawalan Trafik Udara mengesahkan pesawat itu berlepas dari Nantes di barat Perancis menuju ke Cardiff.

Wartawan Ouest France yang memuat naik laporan menerusi laman sosial Twetter melaporkan, Sala berada di dalam pesawat berkenaan, namun setakat ini tiada sebarang pengesahan.

Situasi itu menimbulkan kebimbangan apabila pemain berusia 28 tahun berkenaan tidak memberikan sebarang maklum balas melalui media sosial.

Pemain Argentina ini merekodkan sejarah kelab apabila dibeli dengan rekod perpindahan percuma untuk kontrak selama tiga setengah tahun dari Nantes, ketika jendela perpindahan pemain pada Januari.

Difahamkan, dia berlepas ke United Kingdom (UK), semalam.

Berdasarkan status terakhir di media sosial, Sala berkongsi gambarnya bersama bekas rakan sepasukan dan menulis “Ciao” bersama emoji hati.

Bot penyelamat Alderney digerakkan pada jam 8.05 malam tadi untuk meninjau kedudukan pesawat Piper Malibu di kawasan utara Alderney.

Pada masa sama, bot penyelamay Guernsey serta dua helikopter turut membantu dalam gerakan mencari dan menyelamat.

Berdasarkan kenyataan polis Guernsey; “Pengawal Pantai Guernsey menerima laporan kecemasan pada jam 20:23 daripada Jersey ATC yang memaklumkan sebuah pesawat hilang daripada radar kira-kira 15 batu nautika dari Guernsey,

“Sebuah pesawat ringan, PA 46 Malibu, berada di laluan dari Nantes, Perancis menuju ke Cardiff, di Wales dengan dua individu di dalamnya. Pesawat hilang daripada radar ketika Jersey ATC cuba menghubungi mereka. – Agensi


Sabah FC Mahu Kekalkan Momentum Kemenangan Berdepan Sri Pahang FC Malam Ini

KOTA KINABALU : Pasukan Sabah FC mahu mengekalkan momentum kemenangan apabila berdepan dengan Sri Pahang FC dalam perlawanan Liga Super, yang akan berlangsung di Stadium Likas malam ini.

Ketua Jurulatih Sabah FC Datuk Ong Kim Swee berkata kemenangan itu penting untuk memastikan kedudukan pasukan itu sentiasa terjamin, apatah lagi Sabah FC akan beraksi di hadapan penonton sendiri nanti.

Beliau berkata menjelang hari perlawanan, semua pemain berada dalam prestasi terbaik untuk diturunkan.

“Selain daripada itu semua pemain berada pada tahap yang cukup baik. Saddil (Ramdani) kita tahu bersama pasukan Indonesia baik pasukan Bawah 23, mahupun pasukan senior Indonesia.

“Beliau pasti mengalami sedikit keletihan tetapi kita akan lihat bagaimana daripada segi kepenatan Saddil ketika bersama pasukan Indonesia, untuk saya pertimbangkan sama ada beliau akan diturunkan ataupun tidak malam esok,” katanya menerusi kenyataan di sini hari ini.

Kim Swee berkata perlawanan dengan Sri Pahang FC pada malam esok bukan sahaja untuk memastikan Sabah FC terus mencapai momentum kemenangan berterusan, tetapi juga cuba mempamerkan aksi cemerlang ketika bermain di gelanggang sendiri.

Katanya selepas menentang Sri Pahang FC esok, Sabah FC akan berdepan dua lagi perlawanan yang sangat penting di tempat lawan, iaitu bertemu Selangor FC pada 28 Jun manakala Negeri Sembilan FC pada 3 Julai depan dan beliau menaruh harapan anak-anak buahnya dapat mencapai keputusan yang lebih positif.

Dalam pada itu, mengulas mengenai perlawanan persahabatan antarabangsa di Indonesia baru-baru ini, Kim Swee berkata tempoh rehat selama sebulan, digunakan sebaik-baiknya oleh Sabah FC  bagi mendapatkan kombinasi serta memperbaiki apa juga kelemahan yang ada.

“Kita percaya selepas tiga perlawanan di Indonesia, Sabah FC telah mempelajari banyak aspek dari segi kekuatan dan kelemahan, jadi ini penting untuk kita bersiap sedia menghadapi pasukan Sri Pahang FC malam esok,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa bumi 5.8 magnitud landa Sulawesi

JAKARTA: Gempa bumi berukuran 5.8 magnitud melanda Sulawesi, menurut Tinjauan Geologi Amerika Syarikat (USGS).

Gempa bumi sederhana telah berlaku di Sulawesi, Indonesia pada jam 9:32 pagi, 24 Mac 2019

Koordinat : 1.8° Selatan dan 120.6° TimurMagnitud : 5.8 skala RichterJarak : 123km Tenggara dari Palu,IndonesiaKedalaman : 10 km


Cerita Animasi Pelajar Istimewa Raih Pingat Emas Di Festival Seni Brazil

KENINGAU : Alexius Ignatius, pelajar berkeperluan khas Kolej Vokasional Keningau, telah mendapat pingat emas kategori cerita animasi di festival seni “Ritmos Brasileiros 2022” yang berlangsung pada 15 Mei 2022.

Pelajar tersebut yang dibimbing oleh gurunya, Avyasvina Istiniza Unong, telah menyampaikan cerita animasi bertajuk “Timbalun” yang boleh diakses melalui pautan berikut: https://youtu.be/O66kqOfKlpA

Cerita ini mengisahkan seorang remaja yang telah mengambil dan memakan buah nangka tanpa meminta kebenaran empunya kawasan rumah dimana pokok nangka itu tumbuh.

Tindakannya itu telah mengundang kemarahan penghuni rumah tersebut yang kemudiannya menghukum remaja itu dengan sumpahan penyakit keatas kampung kediamannya.

Menyedari kesilapan yang telah dilakukannya, dia cuba untuk membetulkan keadaan sebelum terlambat.

Pengarah Kolej Vokasional Keningau, Encik Johari @ Jaibet Bin Sabin, berasa kagum dengan pencapaian pelajar ini yang membuktikan bahawa tiada halangan bagi individu berkeperluan khas untuk mencapai apa sahaja yang mereka inginkan.

Dia berharap amalan sebegini diteruskan di kalangan pelajar institusi tersebut.


Padah caj lebih

WANITA yang juga pemilik restoran bakal dikenakan tindakan oleh Kementerian Perdagangan Dalam Negeri Dan Hal Ehwal Pengguna (KPDNHEP) selepas didapati mengenakan harga minuman berlainan daripada harga yang dipamerkan di menu harga makanan premis itu.

Menurut sumber KPDNHEP, premis yang terletak di Kimanis itu diserbu kira-kira 1 tengah hari semalam oleh sepasukan penguatkuasa KPDNHEP.

Sumber berkata, hasil serbuan mendapati harga bagi segelas air Milo panas di dalam buku menu makanan adalah RM2.50, bagaimanapun harga yang dikenakan kepada pelanggan adalah sebanyak RM3.

Serbuan itu dibuat susulan daripada satu aduan dibuat orang awam menerusi WhatsApp berhubung caj minuman yang dikenakan di restoran itu.

Sementara itu, menurut Facebook KPDNHEP-Negeri Sabah, sebuah restoran di Kimanis telah diambil tindakan mengikut Akta Perlindungan Pengguna 1999.

“Pemilik premis itu dikenakan tindakan kerana menjual minuman panas iaitu Milo dengan harga RM3 segelas walhal harga yang dipamerkan di buku menu harga di restoran terbabit adalah RM2.50 segelas.

“Resit jualan untuk segelas Milo panas serta dua unit buku menu harga di restoran itu telah disita untuk siasatan lanjut,” katanya.

Terdahulu, selain serbuan itu, pemeriksaan bekalan dan harga cili merah juga turut dijalankan di pasar, pasar raya dan kedai di sekitar Pasar Bongawan, Kinarut dan Putatan. – Harian Metro


Warisan Berganding MUDA Lebar Sayap Ke Semenanjung

KUALA LUMPUR: Warisan akan bekerjasama dengan Ikatan Demokratik Malaysia (MUDA), yang diterajui Ahli Parlimen Muar, Syed Saddiq Syed Abdul Rahman bagi melebarkan sayap ke Semenanjung.

Presidennya, Shafie Apdal, yang sudah menemui Syed Saddiq dan membincangkan perkara itu, berkata sudah tiba masanya belia diberi kepercayaan memimpin negara.

“Kebiasaannya, dalam ketamadunan manusia, perubahan banyak dibawa oleh generasi muda,” kata Ahli Parlimen Semporna itu dalam program bertajuk “Calon PM ke-9 Masih Samar” yang disiarkan langsung menerusi Instagram Live Sinar.

“Kerjasama dengan golongan muda perlu dibuat, jika (kita) ingin melakukan perubahan dalam negara ini.”

Warisan sebelum ini menyuarakan hasrat melebarkan sayap dan bertanding di Semenanjung pada pilihan raya umum ke-15 (PRU15).

Menurut parti itu, keputusan berkenaan dibuat tanpa dipengaruhi mana-mana pihak, termasuk bekas perdana menteri, Dr Mahathir Mohamad.

MUDA belum didaftarkan secara rasmi sebagai parti politik dengan Jabatan Pendaftaran Pertubuhan Malaysia.

Ditanya sama ada Warisan sedia bekerjasama dengan Umno di Sabah, Shafie berkata, fokusnya buat masa ini adalah memperkuatkan Warisan terlebih dahulu.

“Tiada ertinya dengan siapa kita hendak bergabung, jika ‘rumah’ kita masih usang, masih tidak menentu.”

Pada 28 Mac lalu, Ketua Umno Sabah, Bung Moktar Radin dilaporkan berkata, Umno negeri akan terus bekerjasama dengan PPBM untuk mempertahankan kerajaan Gabungan Rakyat Sabah (GRS), walaupun Presidennya, Ahmad Zahid Hamidi mengumumkan parti itu tidak akan bekerjasama dengan PPBM pada PRU15.

Katanya, senario di Semenanjung berbeza dengan Sabah kerana rakyat sudah memberi mandat kepada GRS untuk membentuk kerajaan baharu.

Mengenai calon perdana menteri, Shafie berkata, terpulang kepada rakyat untuk memilih individu paling layak.

“Soal siapa bakal perdana menteri biar rakyat yang tentukan, bukan pemimpin, bukan saya.”

Katanya, beliau tidak taksub menjadi perdana menteri, tetapi ia mungkin cadangan baik memandangkan belum ada pemimpin Sabah dan Sarawak yang menjadi perdana menteri.

“Sudah 63 tahun negara kita merdeka, tetapi tidak ada seorang pun pemimpin (perdana menteri) dari Sabah atau Sarawak.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Kami Fikir Haiwan Terperangkap”, – Bayi Ditanam Ditemui Masih Hidup

BEIJING: Seorang bayi lelaki yang baru dilahirkan ditemui selamat selepas ditanam hidup-hidup oleh keluarganya di kawasan pergunungan kerana disangka sudah mati.

Dalam kejadian di Laiwu, Shandong, itu, bayi berkenaan dilaporkan ditanam di dalam kotak sebelum dijumpai penduduk tempatan pada 21 Ogos lalu ketika sedang mengutip cendawan.

Pasangan yang menemuinya berkata, mereka terdengar bunyi pelik ‘seperti anjing menyalak’ dari satu kawasan yang tanahnya kelihatan seperti baru digali.

“Pada mulanya, kami fikir mungkin ada haiwan terperangkap, tetapi selepas menggali tanah itu kami menemui lapisan simen yang menutup lubang dan suara itu datang darinya,” kata Jiao Xinglu dan isterinya Zhou Shangdong dipetik South China Morning Post.

Jinan Times melaporkan, bayi itu kini ditempatkan di dalam inkubator di Hospital Bersalin dan Penjagaan Kesihatan Shandong di Jinan dan tidak menghidapi penyakit berbahaya selain demam kuning dan anamia.

Berat badannya juga meningkat dari 1.5 kilogram (kg) kepada 4kg.

Zhou yang mempunyai dua anak berkata, dia sanggup mengambil bayi itu sebagai anak angkat jika keluarganya tidak ditemui.

Daily Mail melaporkan, polis kini menyiasat seorang lelaki bernama Liu yang mendakwa dia datuk bayi berkenaan.

Liu muncul di Balai Polis Tai’an Yangliu, tiga hari selepas polis mengumumkan menjejaki ahli keluarga bayi itu.

Liu berkata, bayi berkenaan tidak dapat bernafas sendiri dan perlu bergantung pada mesin pernafasan selain mengalami jangkitan serius pada paru-paru.

Asia Wire memetik Liu berkata: “Dia meninggal dunia pada hari kedua dilahirkan. Dia tidak boleh minum atau makan. Selepas dia meninggal kami menguburkannya.” – Agensi


KDM Faham Apa Itu PSS, Yang Tidak Faham Pemimpin & Penyokong BN

MEMBAKUT: Jika ada pihak yang yang masih tidak memahami apa itu Pas Sementara Sabah (PSS) atau sengaja tidak mahu memahaminya, mereka adalah pemimpin Barisan Nasional (BN) dan penyokong tegar parti itu.

Sebab itulah isu PSS menjadi modal kepada BN sepanjang kempen Pilihan Raya Kecil (PRK) Parlimen Kimanis ini kerana menganggap mereka dapat mempengaruhi masyarakat Kadazan Dusun Murut (KDM) yang didakwa sensitif dengan isu tersebut.

Bagaimanapun, Presiden KDM Malaysia, Datuk Peter Anthony berkata, apa yang berlaku sebenarnya kaum KDM meletakkan kepercayaan kepada pihak berkuasa untuk melaksakannya dan mereka juga tahu PSS bukan untuk memberi kerakyatan.

“Setakat ini tiada masalah, saya rasa orang KDM akan menerimanya kerana itu adalah satu penyelesaian yang terbaik untuk menyelesaikan masalah yang berbangkit seperti PATI, itu cuma cadangan dan belum dilaksanakan, masih ada penambahbaikan yang akan diperkenalkan,” katanya dalam sidang akhbar selepas majlis Sambutan Krismas dan Tahun Baharu 2020 anjuran KDM Malaysia semalam.

Peter yang juga Menteri Pembangunan Infrastruktur berkata, penerangan secara terperinci akan tetap dilakukan agar semua masyarakat KDM di Kimanis mendapat maklumat yang lebih banyak tentang PSS dan tidak lagi terpengaruh dengan apa sahaja dakyah pembangkang.

Jelasnya, rakyat memang ada menyuarakan kebimbangan PSS akan menjadi dokumen kerakyatan sebab itulah pihak berkuasa telah menjelaskan banyak kali bahawa pemegang kad itu adalah warga asing yang tidak layak menjadi warganegara.

Dalam sidang akhbar berlainan selepas itu, Peter turut berkata, pembangkang sebenarnya tersilap apabila memikirkan PSS adalah isu utama untuk dimainkan agar mereka mampu meraih undi dalam PRK Kimanis.

“Jadi kalau ada daripada pihak pembangkang yang cuba memesongkan fakta konon untuk menggunakan isu PSS ini untuk melobi, merayu undi ini jangan silaplah.

“Kebanyakkan atau pun rata-rata daripada masyarakat kita di Kimanis khasnya di Sabah tahu ini adalah mainan politik, daripada kita tidak melakukan sesuatu adalah lebih baik kita melakukan sesuatu untuk kebaikan negeri kita, negara kita,” katanya.


Pemuda Maut, Kereta Dipandu Rempuh Treler

KOTA KINABALU: Seorang pemandu lelaki maut selepas kenderaannya merempuh belakang sebuah lori treler dalam kejadian di ‘flyover’ Jalan Lintas, di sini, tengah malam semalam.

Dalam kejadian jam 12.15 tengah malam itu, mangsa dikenali sebagai Bryan Vun Chen Tsung berusia 22 disahkan maut di lokasi selepas mengalami kecederaan serius.

Pemangku Ketua Polis Daerah Kota Kinabalu Superintendan George Rakhman berkata, siasatan awal mendapati kemalangan berlaku ketika kedua-dua pemandu bergerak dari arah sama menuju ke kawasan Kolombong.

Katanya, kemalangan dipercayai berlaku akibat kecuaian mangsa sendiri yang memandu secara melulu sehingga merempuh belakang lori treler yang membawa muatan batu-bata berkenaan.

“Semasa kejadian, pemandu lori berusia 35 tahun yang sedang menaiki ‘flyover’ berkenaan, tiba-tiba terdengar bunyi seperti tayar meletup.

“Pemandu lori kemudiannya menghentikan kenderaan dan turun untuk memeriksa keadaan tayar sebelum terkejut melihat sebuah kereta Toyota Rav4 terperosok di belakang lori treler berkenaan,” katanya dalam kenyataan media, hari ini.

George berkata, siasatan mendapati kenderaan mangsa yang maut dipercayai terseret sejauh kira-kira 80 meter dan mangsa yang maut tersepit di tempat duduk pemandu.

Katanya, polis terpaksa meminta bantuan Jabatan Bomba Dan Penyelamat Malaysia (JBPM) untuk mengeluarkan mangsa sebelum disahkan meninggal dunia oleh pasukan perubatan dari Hospital Queen Elizabeth I (HQEI).

“Kedua-dua pemandu tidak disyaki mabuk namun sampel darah sudah diambil dan akan dihantar ke Jabatan Kimia untuk analisis alkohol dan dadah.

“Siasatan lanjut masih dijalankan mengikut Seksyen 41(1) Akta Pengangkutan Jalan (APJ) 1987,”katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mungkinkah Warisan Sertai BN-UMNO Untuk PRU15?

KOTA KINABALU: Warisan, yang memerintah Sabah sebagai negeri pembangkang selepas pilihan raya umum lalu, mungkin akan beralih kepada parti dan gabungan lain berbanding bekerjasama dengan parti Pejuang pimpinan Dr Mahathir Mohamad pada pilihan raya umum akan datang (PRU15), kata penganalisis.

Ini kerana tidak banyak yang boleh ditawarkan Pejuang – yang statusnya masih tergantung akibat pendaftarannya yang ditolak Jabatan Pendaftaran Pertubuhan Malaysia (JPPM) – kepada parti Sabah itu dalam usahanya untuk kembali sebagai kuasa besar politik di negara ini.

Pensyarah kanan Universiti Malaysia Sabah Romzi Ationg berkata, spekulasi yang semakin mendapat perhatian adalah Warisan akan bekerjasama dengan Barisan Nasional (BN)-Umno pada PRU15.

Beliau berkata, wujud desas-desus dalam kalangan ahli politik bahawa Warisan juga sedang meninjau semula perjanjiannya dengan Pakatan Harapan (PH) dan dengan itu memerlukan pengganti yang kuat untuk memastikan kelangsungannya sekiranya ia berpisah dengan PH.

“Apa-apa mungkin berlaku dalam politik, tetapi saya rasa tidak elok untuk Warisan memberi tumpuan kepada Mahathir dan Pejuang,” katanya kepada FMT.

“Presiden Warisan Shafie Apdal, yang bersama dengan pemimpin PH Anwar Ibrahim disebut-sebut sebagai calon perdana menteri, harus menumpukan perhatian dalam mengukuhkan cengkaman partinya ke atas Sabah dan juga politik persekutuan dengan bekerjasama dengan parti yang dianggap lebih relevan kepada politik Malaysia.

“Kerjasama politik (yang harus diusahakan Warisan) juga harus mampu menjadikan Sabah sebuah negeri maju setara dengan negeri lain di semenanjung,” katanya.

Romzi mengulas cadangan penganalisis sosiopolitik Azman Awang Pawi bahawa Warisan mungkin akan menyokong Mahathir pada PRU15 kerana “hubungan peribadi” Shafie dengan bekas perdana menteri itu.

Walaupun beliau tidak yakin 100% bahawa Warisan akhirnya akan bekerjasama dengan musuh politiknya kini, Romzi berkata, parti itu mungkin akan lebih suka bekerjasama dengan BN-Umno kerana ia lebih stabil berbanding Perikatan Nasional.

Shafie sendiri adalah bekas naib presiden Umno dan mempunyai ramai kawan rapat dalam kalangan pemimpin Umno.

Romzi berkata, Warisan dan BN-Umno dapat saling melengkapi, dengan Warisan memerlukan sekutu untuk memperoleh lebih banyak kerusi pada PRU15 dan BN-Umno memerlukan parti tempatan yang kuat untuk menolong mengukuhkan kedudukannya di Sabah.

“Kenapakah Warisan akan memilih BN-Umno berbanding PN? Antara sebabnya adalah Umno masih kuat di semenanjung (berbanding PN),” katanya.

Masih belum terjamin sama ada pakatan seperti itu akan wujud kerana timbalan presiden Warisan, Darell Leiking, sebelumnya berkata, partinya tidak mungkin akan bergabung dengan Umno.

Ini susulan dakwaan bahawa ramai Ahli Parlimen daripada parti semenanjung itu dan BN menyokong Anwar Ibrahim untuk membentuk kerajaan baharu.

Umno Sabah adalah sebahagian daripada pakatan Gabungan Rakyat Sabah (GRS), bersama-sama dengan PN dan Parti Bersatu Sabah.

Semalam, ADUN Warisan Hassan A Gani Pg Amir meninggalkan Warisan untuk kembali kepada GRS, yang kini bersekutu dengan kerajaan PN.

Namun, pemerhati politik menganggap hubungan antara Umno Sabah dan sekutu GRSnya meruncing, terutama dengan PPBM Sabah selepas ketegangan mengenai jawatan ketua menteri berikutan pilihan raya negeri tahun lalu.

Umno Sabah membantu GRS memperoleh majoriti tipis 38 kerusi, tetapi menyerahkan jawatan ketua menteri kepada PPBM Sabah, yang menimbulkan kemarahan sejumlah pemimpin Umno.

Timbalan dekan Universiti Sarawak Malaysia Arnold Puyok berkata, kerjasama Warisan dengan BN-Umno mungkin tidak dapat diterima oleh sebilangan penyokongnya.

“Tetapi Warisan harus sedia bekerjasama dengan siapa pun jika ia ingin sekali lagi menjadi pucuk pimpinan,” katanya, sambil menambah, Warisan masih mempunyai pilihan sekutu politik bagi PRU15

Beliau juga berkata, Warisan mungkin akan lebih rugi sekiranya parti itu memihak kepada Mahathir, yang menurutnya adalah individu yang menyebabkan pecah belah di kedua-dua Sabah dan Sarawak.

“Warisan sepatutnya sudah menyedari bahawa Mahathir sedikit sebanyak boleh dipersalahkan atas kejatuhan PH.

“Bagi Warisan, risiko bekerjasama dengan Pejuang jauh lebih besar berbanding manfaat,” katanya.

Tony Paridi Bagang dari UiTM Sabah, bagaimanapun, tidak bersetuju dengan Romzi dan Puyok, dan percaya bahawa Warisan akhirnya akan memilih untuk mengekalkan pakatan politiknya dengan PH, tetapi bekerjasama dengan Pejuang pada masa yang sama.

“Kerjasama Warisan-Pejuang dapat dilihat sebagai usaha untuk menjadi penentu kemenangan dalam pilihan raya akan datang,” katanya.

Sama ada ia diterima oleh PH adalah isu lain, katanya, tetapi seperti yang terbukti dalam sejarah, apa-apa sahaja mungkin berlaku dalam politik Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Emas Hilang Daya Tarikan, Harga Terus Susut

SINGAPURA: Emas menghampiri paras terendah dalam tempoh lebih dua bulan apabila peningkatan nilai dolar dan isyarat selanjutnya pemulihan ekonomi menjejaskan permintaan terhadap aset selamat itu.

Harga logam berharga itu susut buat hari kelima pada Rabu, tempoh penurunan paling lama sejak Mac tahun lalu, apabila data menunjukkan jualan runcit Amerika Syarikat (AS) mencatatkan peningkatan tertinggi dalam tempoh tujuh bulan pada Januari.

Selain itu, pengeluaran meningkat lebih tinggi berbanding unjuran apabila kilang-kilang terus pulih daripada gangguan berkaitan pandemik.

Emas, yang mencatatkan kenaikan tahunan tertingginya dalam sedekad tahun lalu, merosot lebih enam peratus setakat tahun ini di tengah-tengah keyakinan terhadap pertumbuhan, yang dicetuskan oleh jangkaan kemajuan vaksinasi dan lebih banyak bantuan ekonbomi.

Kenaikan pulangan Perbendaharaan 10-tahun turut mempengaruhi permintaan bagi logam yang tidak terkait dengan kadar faedah itu dan harganya terus meorot selepas membentuk corak yang dipanggil sebagai ‘death-cross’.

“Emas mungkin kekal bertahan dalam jangka terdekat,” kata Ketua Penganalisis Logam Berharga di HSBC Securities (USA) Inc, James Steel.

“Paras sekitar AS$1,800 (seauns) mungkin bertukar menjadi paras rintangan yang kuat. Banyak akan bergantung kepada dolar AS, yang mungkin memperoleh sokongan daripada pulangan lebih tinggi.”

Spot emas menokok 0.4 peratus kepada AS$1,782.61 pada 10.42 pagi ini di Singapura, paras antara hari terendah sejak 30 November lalu.

Penurunan itu ditambah pula oleh pengurangan pegangan dalam dana tukaran yang disokong oleh emas.

Logam lain pula menyaksikan harga perak stabil, manakala platinum dan palladium kedua-duanya meningkat lebih daripada satu peratus.

Bloomberg Dollar Spot Index mendatar selepas meningkat 0.3 peratus pada Rabu. – Bloomberg


Roket China Terhempas Bila-Bila Masa Sahaja Lagi

BEIJING: Serpihan roket Long March 5B milik China dikatakan akan terhempas pada bila-bila masa sahaja lagi.

Portal The Independent melaporkan, ia selepas roket itu sudah berada di orbit rendah bumi.

Lazimnya, roket tidak mencapai halaju diperlukan untuk mencapai orbit, tetapi ia kini mengelilingi bumi setiap 90 minit atau tujuh kilometer setiap saat.

Ia melepasi utara New York, Madrid, dan Beijing, sehingga ke Chile dan New Zealand.

Tidak dipastikan lokasi roket yang sudah tidak dikawal itu akan terhempas.

CNN melaporkan ia bukan kejadian kali pertama serpihan kapal angkasa lepas terhempas ke bumi.

Tahun lalu, salah satu serpihan kapal angkasa melepasi melepasi Los Angeles dan New York sebelum jatuh di Lautan Altantik.

Bagaimanapun, Long-March 5B yang seberat 20 tan adalah serpihan angkasa lepas paling besar yang akan jatuh ke bumi, sejak 1991, dan keempat terbesar dalam sejarah.

Terdapat kebimbangan ia akan terhempas di penempatan penduduk.

Dalam pada itu, kemas kini di laman web Pejabat Kejuruteraan Angkasa Lepas China menyatakan, roket itu dijangka terhempas di Lautan Hindi.

Bagaimanapun, sukar untuk memastikan sama ada ia adalah pengumuman rasmi atau hanya jangkaan semata-mata.

China menjelaskan risiko kerosakan daripada serpihan roket itu yang jatuh ke bumi adalah ‘sangat rendah’.

Media sebelum ini melaporkan China berjaya melancarkan modul pertama stesen angkasa lepasnya pada Khamis dengan menggunakan Long-March 5B

Modul teras Tianhe itu mempunyai peralatan sokongan hayat dan ruang tempat tinggal untuk angkasawan dilancarkan dari wilayah Hainan.

Stesen angkasa lepas Tiangong yang bermaksud Istana Syurga itu dijangka akan beroperasi pada 2022 selepas kira-kira 11 misi lagi untuk menghantar modul lain dan memasangnya di orbit.

Selepas lengkap, ia adalah seberat 90 tan atau kira-kira satu perempat daripada saiz Stesen Angkasa Lepas Antarabangsa (ISS).

ISS yang juga kerjasama antara AS tidak akan digunakan selepas 2024, meskipun Pentadbiran Aeronautik dan Angkasa Lepas Amerika Syarikat (NASA) menyatakan ia boleh beroperasi sehingga selepas 2028.

Selepas ketiadaan ISS, stesen angkasa lepas China itu mungkin menjadi satu-satunya stesen angkasa lepas yang mengorbit bumi. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON97 Turun Dua Sen, RON95, Diesel Kekal

PUTRAJAYA: Harga runcit petrol RON97 turun dua sen daripada RM2.56 kepada RM2.54 seliter, manakala RON95 dan diesel masing-masing kekal RM2.08 dan RM2.18 seliter berkuat kuasa 12 tengah malam ini.

Kementerian Kewangan menerusi kenyataan berkata, harga runcit produk petroleum itu bagi tempoh 3 hingga 9 Ogos adalah berdasarkan penepatan harga runcit produk petroleum secara mingguan menggunakan formula Mekanisme Harga Automatik (APM).

“Berdasarkan pengiraan di bawah formula APM, harga runcit produk petrol RON95 dan diesel bagi tempoh yang sama masing-masing sepatutnya RM2.24 dan RM2.33 seliter.

“Ini menunjukkan penurunan dari minggu lalu yang mana harga runcit produk petrol RON95 berada pada paras RM2.26 seliter dan diesel pada RM2.31 seliter,” katanya.

Bagaimanapun, harga runcit bagi kedua-dua produk dikekalkan pada paras RM2.08 dan RM2.18 seliter, selaras keputusan kerajaan untuk menstabilkan harga runcit bagi produk petroleum dan menjaga kesejahteraan ekonomi rakyat.

Selain itu, menurut kenyataan itu, anggaran subsidi yang perlu ditanggung oleh kerajaan dalam tempoh 3 hingga 9 Ogos berjumlah RM85.78 juta.


Sektor Ekonomi & Pelancongan Labuan Lumpuh Akibat Covid-19

KUALA LUMPUR, 6 Okt : Pandemik COVID-19 memberikan implikasi negatif hingga melumpuhkan sektor ekonomi Labuan terutamanya industri pelancongan, kata Senator Datuk Bashir Alias.

Beliau berkata sebelum pandemik COVID-19 melanda negara, Labuan mencatatkan pertumbuhan ekonomi 5.2 peratus dengan nilai Keluaran Dalam Negara Kasar (KDNK) sebanyak RM76 bilion pada 2019.

Malah, katanya Labuan turut mencatatkan kemasukan pelancong domestik sebanyak 239.1 juta dengan perbelanjaan pelancongan domestik RM103.2 bilion.

“Harapan saya agar kerajaan memberikan tumpuan khusus untuk memulihkan semula ekonomi Labuan bagi memastikan ekonomi yang lumpuh dapat kembali beroperasi dengan aktif. Sokongan dalam bentuk saluran peruntukan dan polisi mesra amatlah diperlukan sebagai rangsangan ekonomi Labuan.

Beliau berkata demikian ketika membahaskan Usul Menjunjung Kasih Titah Yang di-Pertuan Agong pada persidangan Dewan Negara di sini hari ini.

Bashir berkata tumpuan terhadap pelancongan berasaskan pendidikan adalah satu segmen pasaran baharu dalam agenda memperkasakan ekonomi Labuan di samping menjadikan Labuan sebagai hab pendidikan yang perlu diberikan fokus utama kerajaan.

“Saya mencadangkan pembinaan Maktab Rendah Sains Mara seperti yang dijanjikan pada 2015 serta menaik taraf Universiti Malaysia Sabah Kampus Antarabangsa Labuan menjadi universiti penuh…kunjungan ibu bapa akan menambah pendapatan Labuan sekali gus menguntungkan industri pelancongan melalui tempahan bilik hotel, makanan dan kunjungan ke lokasi pelancongan di Labuan,” katanya.

Sementara itu, Bashir turut memaklumkan harga rumah kos rendah di Labuan adalah sekitar RM200,000 hingga RM250,000 dan ini di luar kemampuan golongan B40 untuk memiliki rumah apatah lagi dengan syarat pinjaman yang dikenakan bank agak ketat hingga menyukarkan golongan ini membuat pinjaman perumahan.

“Kenaikan harga rumah di Labuan kerana bahan pembinaan perlu diperoleh dari Sabah yang melibatkan kos logistik, ini menyebabkan bahan binaan menjadi mahal,” katanya.

Justeru, bagi mengatasi masalah itu, beliau mencadangkan agar kerajaan menggubal satu polisi yang selaras kepada pemaju untuk menyediakan garis maksimum harga rumah mampu dimiliki rakyat terutamanya di Labuan dan tidak hanya mementingkan keuntungan berlipat ganda.

“Kerajaan juga perlu mengehadkan pembaziran penggunaan tanah di Labuan sebaliknya dioptimumkan untuk melaksanakan projek rumah mampu milik dan menggubal polisi pinjaman yang mesra B40 bagi memudahkan golongan ini membuat pinjaman perumahan.

“Selain itu, wujudkan jawatankuasa khas menggabungkan agensi dan kerajaan termasuk pemain industri berkaitan dalam menyediakan rumah mampu milik bagi membolehkan kerangka perumahan yang jelas dapat dibina dan dilaksanakan demi memastikan kesejahteran rakyat,” katanya.

Beliau juga mahu kadar sewa baharu Program Perumahan Rakyat di Batu Arang berjumlah RM250 sebulan dikembalikan pada kadar asal iaitu RM124 sebulan.

Persidangan Dewan Negara bersambung esok. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Karim Bujang Calon Warisan PRK Kimanis

MEMBAKUT: Datuk Karim Bujang dipilih sebagai calon Parti Warisan Sabah (Warisan) dalam Pilihan Raya Kecil (PRK) Parlimen Kimanis.

Pemilihan beliau diumumkan Presiden Warisan, Datuk Seri Mohd. Shafie Apdal sempena Pelancaran Jentera Pilihan Raya Warisan PRK Kimanis petang ini.

“Tiada PRK Kimanis ini kalau bukan kerana beliau, maka saya umumkan calon kita ialah Datuk Karim Bujang.

“Marilah kita semua bersatu memberi sokongan untuk memastikan kemenangan pada 18 Januari depan,” katanya ketika berucap di program itu.

Dengan keputusan itu, Karim yang juga Ketua Warisan Bahagian Kimanis berpeluang menebus kekalahannya dalam Pilihan Raya Umum (PRU) Ke-14 apabila beliau tewas kepada calon Barisan Nasional (BN), Datuk Seri Anifah Aman.

Bagaimanapun kemenangan Anifah dibatalkan Mahkamah Khas Pilihan Raya kerana wujud manipulasi keputusan.


Warisan Harta Sabah Dijenama Semula Sebagai Qhazanah Sabah

KOTA KINABALU: Sebagai tanda sokongan kepada pelan pembangunan negeri selama lima tahun yang dikenali sebagai Hala Tuju Sabah Maju Jaya (SMJ), cabang pelaburan strategik kerajaan negeri, Warisan Harta Sabah Sdn Bhd kini dijenamakan semula sebagai Qhazanah Sabah.

Ketua Menteri, Hajiji Noor berkata, penjenamaan semula itu menunjukkan komitmen kukuh Qhazanah Sabah untuk mencapai objektifnya mengubah Sabah menjadi negeri progresif dan membangun di Malaysia.

“Menjadi harapan kerajaan negeri agar Qhazanah Sabah terus unggul dan menyumbang kepada pembangunan Sabah,” katanya pada majlis pelancaran penjenamaan semula syarikat itu di Pusat Pentadbiran Negeri Sabah.

Beliau berkata, syarikat berkaitan kerajaan (GLC) itu yang ditubuhkan pada 6 Apr 1995 adalah hasil cetusan idea ketua menteri ketika itu, Salleh Said Keruak.

Katanya, objektif utamanya ialah untuk menjadi pemangkin kepada pembangunan ekonomi Sabah dan syarikat berkenaan mempunyai rekod prestasi baik dalam membayar dividen lebih RM200 juta kepada kerajaan negeri sejak ditubuhkan.

“Selain aktif memperuntukkan dana bagi pertumbuhan perniagaan dan pelaburan, Qhazanah Sabah juga menjana pendapatan daripada anak syarikatnya dengan usaha sama perniagaan bermula daripada tadbir urus dan perkhidmatan pelabuhan, kewangan, telekomunikasi, pemilikan kenderaan bermotor dan perkhidmatan berkaitan pengangkutan, pengurusan tenaga diperbaharui, pembangunan hartanah serta perkhidmatan kesihatan dan perubatan.

“Perniagaan terbaharunya ialah penjenamaan semula salah sebuah anak syarikat milik penuhnya, Kojasa Holdings Berhad yang akan melancarkan kedai runcit platform digitalnya yang dikenali sebagai KOJASA Mart dengan kerjasama Epost Express (Sabah),” katanya.

Beliau berkata, Qhazanah Sabah juga menandatangani memorandum persefahaman dengan Go Auto Holdings Sdn Bhd dan Gemilang Coachwork Sdn Bhd untuk meneroka peluang perniagaan dalam sektor pengangkutan serta pembuatan automotif.

Katanya, pencapaian itu membuktikan kemampuan Qhazanah Sabah untuk mencipta dan menyesuaikan syarikat dalam masa mencabar bagi mengukuhkan serta mengembangkan perniagaan sejajar matlamatnya untuk mempelbagaikan hasil negeri. – FMT


Malaysia Tak Layan Tuntutan Ke Atas Sabah

KUALA LUMPUR: Kerajaan sekali lagi menegaskan pendirian tidak mengiktiraf dan tidak akan melayan sebarang tuntutan mana-mana pihak ke atas sebahagian atau keseluruhan Sabah.

Menteri Luar, Datuk Saifuddin Abdullah, berkata ini kerana Sabah adalah sebahagian daripada Malaysia dan bukan wilayah yang boleh dipertikaikan.

“Isu berkenaan tuntutan ke atas Sabah juga telah beberapa kali dibincangkan semasa pertemuan dua hala antara pemimpin Malaysia dan Filipina.

“Kedua-dua belah pihak mempunyai persefahaman bahawa isu ini tidak akan dibangkitkan di mana-mana platform sama ada di rantau ini atau di peringkat antarabangsa.

“Sebenarnya, tiada keperluan bagi Malaysia membawa isu mengenai tuntutan Sabah ke mesyuarat atau sidang antarabangsa seperti ASEAN, Negara-Negara Berkecuali atau pun Pertubuhan Bangsa-Bangsa Bersatu (PBB),” katanya.

Beliau berkata demikian pada sesi penggulungan Rancangan Malaysia Ke-12 (RMK-12) bagi Kementerian Luar di Dewan Rakyat, hari ini.

Dewan Rakyat dan Dewan Negara sebelum ini pernah membahaskan tuntutan Filipina terhadap Sabah melalui pengeluaran peta yang mendakwa negeri itu adalah sebahagian wilayah negara berkenaan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


136 Tuduhan Rogol Lelaki

Penuntut warga Indonesia dipenjara seumur hidup di Manchester, England, pada Isnin selepas didapati bersalah terhadap lebih 150 tuduhan, termasuk 136 tuduhan rogol.

Mahkamah Manchester diberitahu Reynhard Sinaga, 36, mungkin menyerang seramai 195 lelaki dengan mengajak mereka ke kediamannya dengan tawaran tempat tinggal dan hidangan minuman keras.

Hakim, Suzanne Goddard menggambarkan lelaki yang berasal dari Jambi, Indonesia itu sebagai ‘pemangsa seksual yang jahat’ yang menjerat lelaki muda mabuk.

Dia dipercayai menggunakan sedatif menyebabkan mangsanya tidak sedarkan diri sebelum merogol mereka.

Kebanyakan mangsa tidak mengetahui mereka diserang. Bagaimanapun, tertuduh ditahan selepas seorang daripada mangsa tersedar.

Goddard mencadangkan dia menjalankan hukuman sekurang-kurangnya selama 30 tahun.

Sinaga disabitkan dengan 159 kesalahan, termasuk 136 kesalahan rogol dan lapan cubaan rogol.

Perbicaraan pertama bermula pada Jun 2018 dan yang terakhir tamat Disember lalu. – AFP


Enam Rumah Pengganas Abu Sayyaf Dimusnahkan

BEAUFORT: Enam buah rumah di kawasan setinggan berhampiran Taman Sri Arjuna, di sini, yang menjadi lokasi serangan hendap pengganas Abu Sayyaf terhadap pasukan Polis Diraja Malaysia (PDRM) dimusnahkan, hari ini.

Operasi khas pemusnahan membabitkan 60 anggota dan pegawai itu dijalankan PDRM dengan kerjasama Pejabat Daerah Beaufort, Jabatan Sukarelawan Malaysia (RELA) dan Jabatan Alam Sekitar (JAS).

Ketua Polis Daerah Beaufort, Deputi Superintendan Yusoff Zaki Mat Yaacob berkata, keputusan memusnahkan penempatan kumpulan pengganas berkenaan dibuat dalam mesyuarat membabitkan semua agensi ini semalam.

Katanya, operasi pertama hari ini hanya membabitkan enam rumah di lokasi pertama (Point B) manakala lokasi kedua (Point A) terpaksa ditangguhkan berikutan kawasan berkenaan dilanda banjir.

“Operasi pemusnahan di lokasi Point A akan membabitkan 30 rumah yang berada kira-kira 300 meter daripada lokasi Point B.

“Tindakan merobohkan dan memusnahkan rumah-rumah yang dijadikan sarang pengganas ini bagi mengelakkannya didirikan semula,” katanya ketika ditemui, hari ini.

Yusoof Zaki berkata, tindakan Ibu Pejabat Polis Daerah (IPD) Beaufort juga tidak akan terhenti di sini dan gerakan mengesan saki baki ahli kumpulan berkenaan masih diteruskan.

Katanya, semua anggota dan pegawai sudah dikerah untuk memasuki kawasan setinggan lain bagi memastikan tiada lagi kehadiran kumpulan pengganas berkenaan di daerah ini.

Sementara itu, Yusoff Zaki menafikan beberapa kenyataan yang tular di media sosial kononnya daerah Beaufort tidak selamat berikutan insiden minggu lalu.

Katanya, sebagai ketua polis daerah, beliau memberi jaminan keadaan di daerah ini selamat dan aktiviti hariannya beroperasi seperti biasa.

“Khabar angin berkenaan tidak boleh dipercayai malah keadaan aktiviti di daerah ini berjalan seperti biasa.

“Tiada isu keselamatan di daerah Beaufort. Pihak berkuasa juga sentiasa bersiap sedia sepanjang masa bagi memastikan keadaan selamat,” katanya.

Bagaimanapun katanya, masyarakat diminta supaya tampil menyalurkan sebarang maklumat sekiranya berlaku sebarang pergerakan luar biasa untuk tindakan awal. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masjid & Surau Di Sabah Dibenar Beroperasi Kapasiti Penuh Mulai Esok

KOTA KINABALU, 31 Mac : Semua masjid dan surau di Sabah dibenar beroperasi dengan kapasiti penuh bagi melaksanakan solat berjemaah tanpa bersentuh fizikal antara jemaah berkuat kuasa esok.

Mufti Sabah Datuk Bungsu Aziz Jaafar berkata saf antara satu jemaah dengan jemaah lain adalah berdasarkan saiz sejadah yang digunakan, dan sejadah tersebut mestilah dibawa sendiri oleh setiap jemaah.

Beliau yang menerima maklumat daripada Jawatankuasa Pengurusan COVID-19 Sabah menerusi Pejabat Menteri Tugas-Tugas Khas negeri itu berkata kelonggaran prosedur operasi standard (SOP) tersebut juga terpakai bagi solat Jumaat dan solat sunat tarawih sepanjang Ramadan akan datang.

“Pada tahun ini, kita (Sabah) telah diberikan sedikit kelonggaran dengan membenarkan semua masjid beroperasi dengan kapasiti 100 peratus dan penjarakan fizikal berdasarkan saiz sejadah.

“Maksudnya, saiz sejadah yang biasa dipakai…tidak terlampau kecil dan tidak juga besar. Saf rapat, tapi tidak rapat sangat, (para jemaah) tidak bertemu bahu dan tidak bertemu kaki kerana (masing-masing) ikut saiz sejadah.

“Alhamdulillah, saya fikir lebih daripada separuh kapasiti atau para jemaah sudah boleh masuk (menunaikan solat jemaah) di surau dan masjid,” katanya kepada pemberita selepas mengumumkan kadar zakat fitrah Sabah bagi 2022 di sini, hari ini.

Bungsu berkata Sabah masih mengekalkan SOP solat berjemaah di surau dan masjid seperti ditetapkan sebelum ini iaitu memadai hanya lengkap dua dos vaksinasi COVID-19.

“Sekiranya tiada dos penggalak tidak mengapa, yang penting individu solat berjemaah di surau dan masjid lengkap dua dos vaksin,” katanya sambil menambah, SOP pemakaian pelitup muka masih dikekalkan termasuk tidak ada sentuhan fizikal seperti bersalam-salaman.

Selain itu, jamuan moreh turut dibenarkan tetapi secara berbungkus, manakala aktiviti tadarus al-Quran juga dibolehkan dengan had masa sekurang-kurangnya dua jam, katanya. – BERNAMA


COVID-19: Sabah Salur Lebih RM97 Juta Bantuan Tunai

TUARAN, 6 April : Sebanyak 324,573 rakyat yang terjejas akibat penularan COVID-19 di Sabah telah menerima bantuan tunai sekali bayar RM300 melalui Bantuan Prihatin COVID-19 membabitkan RM97.37 juta sehingga semalam, kata Ketua Menteri Datuk Hajiji Noor.

Hajiji yang juga Menteri Kewangan Sabah berkata dalam tempoh berkenaan sebanyak 296,638 bakul makanan telah disalurkan kepada mereka yang terkesan dengan pandemik itu.

“Pengagihan pelbagai bantuan ini membuktikan kerajaan negeri komited membantu rakyat daripada pelbagai aspek bagi memulihkan kehidupan yang terjejas berikutan penularan pandemik COVID-19,” katanya menerusi kenyataan di sini hari ini.

Sebelum ini, media melaporkan rakyat negeri Sabah menerima bantuan tunai sekali bayar RM300 melalui Bantuan Prihatin COVID-19 2.0 sejak 29 Jan lepas.

Hajiji berkata pada tahun lepas kerajaan negeri menyalurkan peruntukan segera RM50 juta bagi membantu rakyat terjejas akibat pandemik itu dan memperuntukkan RM160 juta untuk Bantuan Prihatin COVID-19. – BERNAMA


Orang Ramai Serbu Cawangan KWSP

KLUANG : Pengumuman Kumpulan Wang Simpanan Pekerja (KWSP) mengenai pengoperasian semula cawangannya semalam, menyebabkan ada ahli yang beratur di luar premis itu seawal 8 pagi, hari ini untuk berurusan.

Noraini Sahid, 37, berkata, dia menyangka dengan hadir sebelum waktu operasi akan memudahkannya urusan, sebaliknya lain yang berlaku.

“Saya sudah berbaris 40 minit namun belum dapat masuk untuk berurusan. Ketika saya tiba, ramai orang yang sudah beratur menunggu giliran.

“Saya hanya mahu mengeluarkan penyata sahaja. Pengurusan KWSP perlu pertimbangkan untuk menambah kaunter atau alternatif lain agar mengelak orang menunggu dan berkumpul di sini,” katanya ketika ditemui di cawangan KWSP di sini.

Maklum mengenai kemudahan dalam talian namun, katanya, bukan semua pencarum berkemahiran menggunakan sistem itu atau mempunyai i-Akaun.

Turut menunggu, Nur Ishak Abd Rahim, 26, yang memberitahu beratur hampir sejam sebelum dapat berurusan disebabkan jumlah ahli menunggu yang ramai.

Katanya, dia bimbang risiko penularan Covid-19 disebabkan orang yang ramai dan cenderung mengabaikan penjarakan fizikal ketika beratur menunggu giliran.

“Pihak KWSP perlu ambil langkah elak orang ramai beratur panjang begini. Bukan hanya untuk memudahkan urusan kami tapi secara tidak langsung membantu mencegah penularan Covid-19. Kita tidak tahu siapa pembawa,” katanya.

Dalam pada itu, pengurusan KWSP Cawangan Kluang belum dapat dihubungi untuk sebarang kenyataan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gua ‘Rockers’ Dari Sandakan Beb!

SANDAKAN: Kehadiran sekumpulan pemuda berpakaian rockers era 80-an sepanjang Karnival Ambang Hari Malaysia berlangsung di Padang Bandaran Sandakan, semalam, menarik perhatian ramai.

Kumpulan dikenali sebagai Rockers Sandakan terdiri daripada lebih 15 ahli berusia antara 15 hingga 35 tahun yang tampil dengan fesyen pakaian dan rambut panjang yang popular ketika era 80 dan 90-an menyebabkan orang ramai tidak putus mengambil peluang bergambar kenangan bersama mereka.

Salah seorang mereka, Mohd Wan Asnizam Ashari, 20-an, mengakui bukan kumpulan pemuzik, tetapi fesyen ini digayakan kerana sesuai dengan jiwa mereka.

“Fesyen ini tertanam dan sesuai dalam jiwa kami. Kerana itu kami selalu bersatu dan bertemu dalam majlis atau program tertentu.

“Kami berasal dari pelbagai kampung di Sandakan, tetapi kami sentiasa berhubung dan kebiasaannya akan dipanggil dalam program untuk memeriahkan majlis dan itu antara keistimewaan kami,” katanya ketika ditemui Harian Metro.

Katanya, keunikan penampilan mereka juga mungkin menyebabkan orang ramai terbayang dengan era kegemilangan era rockers yang popular satu ketika dahulu.

Sementara itu, Redzuan Hussien, 20-an, tidak menafikan selama ini memang ada pihak memandang serong kerana penampilan mereka.

“Tetapi kami sebenarnya tidak mengganggu sesiapa pun. Kami hanya menggayakan fesyen yang kami suka.

“Saya rasa pihak tidak sukakan kami harus kenali kami lebih dahulu. Kami sedia bercerita dan duduk semeja. Mungkin ini boleh mengubah persepsi mereka terhadap kami,” katanya.

Katanya, kumpulan mereka diwujudkan sejak lebih lima tahun lalu dan kekal sehingga hari ini.

“Kami tidak paksa mana-mana ahli yang tidak dapat datang kerana kami faham mereka ada kerja atau sibuk dengan tugasan.

“Kami hanya suka-suka. Dapat hadir, maka boleh hadir. Kerana sebahagian dari kami adalah pelajar,” Katanya.

Katanya, walaupun dalam kesibukan menjalankan kerja seharian, mereka sentiasa bersedia menerima undangan mana-mana pihak untuk program.


25 Tempat Menarik Di Tawau Yang Mungkin Anda Perlu Tahu

Tawau memang wow!  Tarikan yang menanti di bandar ini sungguh sempurna untuk dilawati bagi sesiapa yang dah lemas dengan hidup di kota.

Alam semula jadi yang  menjanjikan cabaran kepada stamina dan keindahan yang memukau, lokasi-lokasi untuk merehatkan badan dengan panorama mendamaikan, destinasi peninggalan masa lampau dan banyak lagi, Tawau adalah sebuah lokasi percutian yang sangat menarik untuk dilawati bersama keluarga.

Untuk mengetahui dengan lebih terperinci betapa bestnya Tawau di mata kaki travel, teruskan membaca artikel tempat menarik di Tawau ini sehingga ke penghujung.

Terletak berdekatan dengan Bukit Gemok yang merupakan sebuah lagi tarikan di Tawau, Taman Bukit Tawau adalah sebuah tarikan alam semula jadi yang dapat memberikan kepuasan luar biasa kepada kaki hiking.

Sambil menerokai hutan yang berkeluasan 27,972 hektar ini, anda dapat menyaksikan keindahan flora dan faunanya yang sangat terpelihara. Antara aktiviti yang boleh anda lakukan semasa berada di sini selain berhiking adalah berkhemah, memerhati burung, bermandi-manda di sungai atau berkelah sambil menikmati pemandangan yang menyegarkan mata.

Nak tahu lebih sebab kenapa anda patut meletakkan Taman Bukit Tawau sebagai destinasi paling penting semasa bercuti di Tawau? Sebab di sinilah terletaknya pokok hutan tropika yang tertinggi di dunia, mata air panas dan air terjun yang indah!

Terletak hanyalah sekitar 20 minit pemanduan dari bandar Tawau, sangatlah rugi kalau tak meluangkan masa untuk ke sini.

Bayaran Masuk: Dewasa RM10 | Kanak – Kanak RM6

Alamat:  Tawau Hills Park, Tawau, Sabah

Bayangkan betapa heavennya bila dapat menikmati coklat yang segar daripada kilang? Sungguh berbeza nikmatnya.

Kalau ini menjadi salah satu impian anda, datanglah ke Muzium Koko Teck Guan, kerana selain dapat melihat bagaimana coklat dihasilkan di depan mata dan sejarah koko, anda juga boleh mendapatkan minuman coklat yang panas, bar coklat, pop corn koko, popia koko dan bermacam lagi produk berasakan coklat lain secara terus dari kilang!

Jangan cakap kanak-kanak je yang akan excited semasa melawat muzium ni, yang dah dewasa pun rasa macam tak nak balik!

Waktu Lawatan: Slot Bermula Pada Pukul 8.30 am / 10.00 am / 2.00 pm / 3.30 pm

Bayaran Masuk: Dewasa RM25 | Kanak-Kanak & Warga Emas RM15 | Kanak-Kanak Bawah 5 Tahun Percuma

Alamat: Mile 2, Tanjung Batu Laut, Teck Guan Factory, Tawau

Pengumuman untuk yang bercadang nak bershopping puas-puas di Tawau, sila buka langkah anda untuk ke Pasar Tanjung Tawau kerana di sini terdapat 6,000 gerai yang menjual bermacam-macam produk lokal!  Dengan jumlah gerai yang sebegitu banyak, bangunan pasar yang siap dibina pada tahun 1999 ini telah terpilih sebagai pasar tertutup yang terbesar di seantero Malaya.

Apa yang anda nak beli? Sayur? Hasil laut kering? Batik? Peralatan dapur? Buah? Kuih-muih? Dan macam-macam lagilah, mustahil untuk anda kecewa dengan pilihan yang ada. Banyak juga barangan yang didatangkan dari Indonesia diniagakan di sini. Harganya pun, tersangatlah murah. Kualiti makanan segarnya? Sangat fresh!

Anda juga boleh singgah ke pasar ikan yang terletak di belakang Pasar Tanjung ni. Di sini terdapat banyak pilihan makanan segar dengan harga yang berkali ganda lebih murah daripada KL!

Waktu Operasi: Setiap Hari (5.00 am – 5.00 pm)

Alamat: Bandar Tawau, 91000 Tawau, Sabah

Jiwa kembara anda jauh lebih tinggi daripada orang lain? Anda boleh merangka perancangan untuk ke Maliau Basin yang juga merupakan sebuah kawasan hutan yang sangat terpelihara. Kata orang putih, Maliau Basin adalah “Lost World of Sabah.”

Kawasan yang jarang diteroka ini sebenarnya menyimpan beberapa buah air terjun dengan keindahan yang sungguh mempesonakan.

Jarak antara Tawau dan Maliau Basin adalah 190 km. Anda boleh menggunakan jalan telah berturap yang disediakan dengan menggunakan kereta untuk ke Pagar Keselamatan Maliau Basin. Dari sini, anda perlu menggunakan 4 Wheel Drive untuk menempuh perjalanan yang lebih mencabar sehingga ke Study Centre yang berada dalam jarak 27 km.

Masuk: Hubungi Pihak Yayasan Sabah Terlebih Dahulu

Alamat: Maliau Basin Conservation Area, Sabah

Pakai kasut hiking anda dan jom berjungle trekking di Bukit Gemok! Bukit dengan puncak yang berketinggian 428 meter dari paras laut ini merupakan sebahagian daripada Hutan Simpan Bukit Gemok yang berkeluasan 445 hektar.

Untuk menuju ke kemuncaknya, agak mencabar kerana anda perlu melalui perjalanan yang berbatuan, menempuh akar pokok yang besar dan seangkatan dengannya. Walaupun mencabar, anda akan sentiasa ditemani dengan pemandangan yang menyegarkan di sekitar.

Dalam sekitar 1 jam pendakian anda akan sampai ke laluan kanopi Titian Selara yang merupakan laluan kanopi terpanjang di Sabah dengan kepanjangan s231 meter.

Dengar pun dah penatkan? Namun kepenatan ini akan hilang sebaik sampai ke puncak bukit yang menyajikan pemandangan sekitar bandar Tawau yang terlampau mempesonakan.

Lokasinya, hanyalah setengah jam pemanduan dari bandar Tawau dengan jarak sekitar 10 km, curilah sedikit masa untuk ke sini untuk peluang menghirup oksigen yang menyegarkan segenap tubuh.

Waktu Operasi: Setiap Hari (8.00 am – 5.00 pm)

Alamat: Jalan Merotai – Tawau, 91000 Tawau, Sabah

Dianugerahkan sebagai Tarikan Semula Jadi Terbaik pada tahun 2003, Balung River Eco Resort bukanlah satu tarikan yang patut anda tolak tepi semasa bercuti di Tawau.

Resort yang terletak hanyalah 40 minit dari bandar yang sibuk Tawau ini adalah sebuah resort yang menyajikan panorama alam indah walau di mana sahaja pandangan mata dihalakan.

Sebagai penginap di resort ini juga anda dapat merancang pelbagai aktiviti menarik untuk dilakukan seperti memancing, melawat kawasan ladang, bermain indoor games, memerhati burung, campfire, bermandi-manda dan banyak lagi!

Alamat: Mile 33, Apas Balung, Locked Bag No. 30, 91009 Tawau, Sabah

Nampak macam pondok biasa, tapi jangan main-main, Monumen Menara Loceng ini sebenarnya adalah struktur yang paling bersejarah di Tawau!

Monumen ini telah dibina oleh pihak Jepun pada tahun 1921 oleh tawanan perang dengan dana yang diberikan oleh ahli perniagaan Jepun. Kalau dikira-kira, usianya telah hampir mencecah 100 tahun.

Walau bagaimana pun, janganlah anda tercari-cari di mana letaknya loceng Monumen Menara “Loceng” ini kerana loceng ini telah hilang secara misteri.

Alamat: Hadapan Pejabat Pos 2020, Tawau

Tahu tak bahawa pada sekitar tahun 1900 dulu Tawau pernah menjadi tempat penempatan ramai orang Jepun?  Ketika Perang Dunia Ke-2, kawasan yang sama sebagai penempatan orang Jepun seterusnya dijadikan tempat pengkebumian mereka.

Tapak perkuburan yang sama ini kini telah diletakkan Tugu Peringatan Tentera Jepun. Kawasan ini sering dilawati oleh pelancong Jepun yang memiliki pertalian kekeluargaan dengan mereka yang terkubur di sini.

Alamat: Tugu Peringatan Tentera Jepun, Jalan Tanjung Batu, 91000 Tawau, Sabah

Dibina pada tahun 1969, Tugu Peringatan Kalabakan adalah sebuah monumen yang telah didirikan untuk memperingati pemergian 11 orang pejuang negara yang telah terbunuh ketika peristiwa konfrontasi Indonesia-Malaysia pada tahun 1963.

Setelah melawat Tugu Peringatan Kalabakan, anda boleh juga berjalan di kawasan sekitar kampung yang tertua di Kalabakan yang bernama kampung ‘Liasau’ untuk melihat tapak arkeologi yang ada di sini.

Alamat: Tugu Peringatan Kalabakan, Tawau, Sabah

Street Art bukan sahaja ada di Penang, di Tawau juga terdapat hasil karya jalanan yang pro pada dinding bangunan, dan ini boleh anda temui sekiranya berjalan-jalan di sekitar Bangunan Majlis Perbandaran Tawau.

Tawau Mural Art yang dapat anda lihat di sini adalah dalam saiz gergasi meliputi 5 tingkat rumah kedai dengan tulisan ‘TAWAU.’

Tercari-cari spot bergambar terbaik untuk menjadi bukti anda pernah ke Tawau? Nah, ini dia lokasinya!

Alamat: Bandar Tawau, 91000 Tawau, Sabah (Bersebelahan HSBC Bank Tawau)

Air Terjun Bukit Gelas adalah sebuah air terjun yang terletak di dalam Taman Bukit Tawau. Untuk sampai ke dalam kawasan khazanah alam yang indah ini, anda perlu berjalan kaki sekitar 2.5 km atau 1 jam dari HQ Taman Bukit Tawau.

Setibanya di kawasan air terjun, anda boleh berkelah atau bermandi-manda di kolam renang semula jadi yang terbentuk daripada pancuran air terjun ini.

Bayaran Masuk: Dewasa RM3 | Kanak-Kanak RM2

Alamat: Air Terjun Bukit Gelas, Taman Bukit Tawau

Peliknya nama? Apa tu Columnar Basalt? Macam nama planet je? Kalau anda nak tahu Columnar Basalt adalah nama fenomena semula jadi yang dapat dilihat terjadi pada batuan-batuan yang terdapat di sekitar kawasan sungai di sini.

Unik dan mustahil untuk ditemui di tempat lain di sekitar Malaysia, tarikan yang juga digelar Batu Bersusun ini terjadi kerana penyejukan aluran magma setelah letusan gunung berapi yang terjadi pada sekitar 26 ribu tahun yang lampau.

Sambil memancing atau berenang di sungai ini, aktiviti wajib lain yang patut anda lakukan adalah bergambar dengan sepuas hati. Bukan selalu dapat tengok pemandangan yang sepelik ini kan?

Alamat: Columnar Basalt Balung Cocos (Sungai Giram), 91000 Tawau, Sabah

13. Taman Rekreasi Air Panas Tawau

Lenguh badan lepas dah puas berjalan di macam-macam tarikan best yang ada sekitar Tawau ni? Anda patut singgah ke Taman Rekreasi Air Panas Tawau untuk berendam di dalam kolam air panasnya bagi melegakan segala sendi dan otot badan.

Di sini telah tersedia beberapa buah kolam air panas dengan tahap kepanasan yang berbeza dari 30 ke 60 darjah celsius.

Sambil berendam badan di dalam air yang hangat, anda boleh menikmati oksigen segar daripada hutan kecil di sekitar yang kaya dengan tumbuhan tropika dan pelbagai jenis pokok bunga yang sedap dipandang.

Nak beraktiviti dulu sebelum berendam? Trek jogging serta lebih daripada 20 pondok rehat turut disediakan di sini.

Waktu Operasi: 8.00 am – 5.00 pm

Bayaran Masuk: Dewasa RM10 | Kanak-Kanak RM5

Alamat:  Taman Rekreasi Air Panas Tawau, 91000 Tawau, Sabah

Terletak di Bukit Quinn, Air Terjun Teck Guan adalah sebuah  tarikan alam dengan keindahan yang sukar diungkapkan dengan kata-kata.

Memang banyak air terjun dekat sekitar Tawau ni, tapi Air Terjun Teck Guan agak unik daripada yang lain. Sebabnya, jumlah air yang melalui air terjun ini sebenarnya dikawal oleh pekerja ladang di sini. Kalau tadahan air atau empangan dibuka, air yang lalu di kawasan air terjun ni akan banyak. Kalau empangan tak dibuka atau tiba musim kemarau, air terjun akan menjadi kecil.

Jangan lepaskan peluang untuk bermandi-manda di sini, airnya sangat sejuk dan menyegarkan.

Alamat: Air Terjun Teck Guan, Bukit Quinn, Tawau

Nak merasa berendam dalam kawasan air panas lain pula? Anda boleh singgah ke Sankina Hotsping Park.

Apa salahnya berendam-rendam badan dekat banyak kolam air panas kan, bagus untuk kesihatan tau! Mana tahu, balik je dari Tawau anda rasa semakin muda? Lagi syok nak merancang banyak trip percutian lain.

Yang bestnya, kolam air panas di sini tidak begitu dalam menjadikan ia selamat untuk kanak-kanak.

Selain kolam air panas, kemudahan lain yang disediakan adalah tempat permainan kanak-kanak, restoran, tempat persalinan dan lain-lain lagi.

Waktu Operasi: Khamis – Selasa (10.00 am – 10.00 pm) | Rabu (Tutup)

Bayaran Masuk: Dewasa RM35 | Kanak-Kanak RM25

Alamat: Sankina Hotsping Park, Jalan Hotspring, 91000 Tawau

Dibina pada tahun 1916, Rumah Api Tinagat adalah sebuah struktur klasik yang masih digunakan sehinggalah tahun 2007 untuk menjadi panduan kapal-kapal yang ingin berlabuh di Tawau.

Rumah api berketinggian 9 meter ini telah dibina oleh sebuah syarikat yang berpangkalan di Birmingham, England iaitu Chance Brothers and Co. Nak melihat dengan dekat peninggalan klasik ni? Datanglah ke Sungai Kinabutan Besar.

Eh! Biar betul di Malaysia ada gunung berapi? Ya, dan anda boleh menemuinya di Tawau. Di daerah ini terdapat sebuah gunung yang berketinggian 530 meter dari paras laut yang diberikan nama sebagai Gunung Berapi Bombalai.

Terlampau banyak stamina semasa bercuti? Jangan lepaskan peluang untuk mendaki sehingga ke puncak gunung ini sebab dari sini anda dapat menikmati pemandangan yang akan terbawa-bawa ke mimpi sekitar bandar Tawau dan Lautan Sulawesi.

Terletak di Pertama Commercial Complex yang juga dipanggil Takada, Pasar Minggu Takada adalah salah satu tempat bershopping barangan tempatan yang paling happening di Tawau.

Antara barangan yang dijual di pasar yang dibuka pada setiap hari Ahad ini adalah pakaian, pokok-pokok bunga, hasil laut kering, makanan basah, sayur-sayuran, buah-buahan, barangan bundle dan bermacam-macam lagilah!

Harga? Jangan risau, tersangatlah murah! Sedar tak sedar, dah penuh tangan sekali pergi.

Waktu Operasi: Setiap Hari Ahad Dibuka Seawal 6.00 Pagi Hingga Tengahari

Alamat: Perkarangan Pertama Commercial Complex (Takada), Jalan Apas, Tawau, Sabah

Terletak di sebelah lautan, Masjid Besar Tawau adalah sebuah masjid indah yang terbesar di negeri Sabah dengan kemampuan untuk menampung sehingga 17,000 orang jemaah pada satu-satu masa.

Memiliki 2 tingkat, tingkat pertama merupakan ruang solat lelaki dan tingkat ke 2 pula untuk jemaah perempuan. Kos yang dikeluarkan untuk membina masjid yang besar ini adalah sebanyak RM31.5 juta. Setelah siap dibina pada tahun 2002, masjid ini mula dirasmikan oleh YDPA pad

ketika itu, Syed Sirajuddin Tuanku Syed Putra Jamalullail dan dibuka kepada orang ramai pada tahun 2004.

Alamat: Sabindo Square, 91000 Tawau, Sabah

6. Sri Titingan Seafood & Steamboat @ Tawau

Perkara yang wajib dilakukan semasa bercuti di Tawau adalah menikmati makanan laut yang ditawarkan di sini. Gerenti fresh tanpa perlu keluarkan belanja yang besar! Salah satu kedai makan yang paling best untuk anda cuba di Tawau ini adalah Sri Titingan Seafood & Steamboat.

Antara masakan yang anda patut order kalau singgah ke sini adalah sup ketamnya, masakan 3 rasa atau asam pedasnya, memang terbaik!

Alamat: 548, Jln Bantu, Bandar Tawau, 91000 Tawau, Sabah

Nak tahu dekat mana pisang goreng cheese termahsyur di Tawau? Inilah lokasinya! Di Indo Cafe Tawau anda dapat menikmati hidangan pisang cheese yang paling best pernah dinikmati dalam hidup. Bukan itu sahaja, sago mangganya adalah salah satu menu yang wajib dicuba.

Menu lain yang turut ditawarkan di sini adalah sago avocado, nasi lalap, ubi manis goreng dan banyak lagi masakan Indonesia yang lain.

Alamat: 542, Jln Bantu, Bandar Tawau, 91000 Tawau, Sabah

4. Bukit Tanjung Batu Tengah / Middle Hill

Bukit Tanjung Batu Tengah ataupun Middle Hill adalah sebuah lagi tempat menarik di Tawau dengan kawasan puncak yang menghidangkan panorama indah. Namun, bezanya dengan bukit-bukit yang lain adalah anda tak memerlukan stamina yang mantap untuk menuju ke kawasan puncaknya, pendakiannya agak landai dan mudah dilalui.

Setelah sampai ke kawasan puncak, anda dapat menikmati pemandangan sekitar kawasan perkampungan Tanjung Batu Darat dan lautan, tunggulah sehingga matahari terbenam untuk pemandangan malamnya yang dihiasi dengan cahaya lampu. Sangat mengasyikkan!

Alamat: Bukit Tanjung Batu Tengah, Kampung Tanjung Batu, Tawau (Waze Sekolah Agama Al-Falaq)

3. Shan-Shui Golf and Country Club

Bukan selalu dapat bercuti, alang-alang dah bercuti tu, apa kata berbelanja sikit untuk menikmati keindahan di Shan-Shui Golf and Country Club. Dikelilingi oleh hutan hijau dengan aliran sungai yang mengalir tenang, kedamaian yang dapat dirasakan sambil bermain golf di sini sukar untuk dilupakan.

Bukan itu sahaja, padang golf Shan-Shui juga sebenarnya pernah terpilih sebagai padang golf yang terbaik di Asia dalam majalah Asian Golf Monthly pada tahun suatu ketika dulu.

Selain padang golf, di sini juga terdapat kemudahan kolam renang, jakuzi, sauna dan lain-lain lagi.

Alamat: Mile 9, Jalan Paya, Sabah, 91008 Tawau

Terletak di dalam lokasi yang agak terpencil di Kampung Inderasabah, Pantai Inderasabah adalah sebuah kawasan pantai yang dapat membuat anda jatuh cinta dengan hanya sekali pandang.

Kalau nak ke sini, jangan lupa bawa sekali joran untuk memancing sebab kawasan pantai ni juga agak terkenal dalam kalangan kaki pancing. Mestilah sebab banyak ikan kan?

Apa salahnya mencuba nasib, kalau dapat tangkap, bolehlah terus berbbq di tepi pantai ni. Sambil menikmati angin laut, makan pula hasil laut yang fresh, ini boleh jadi percutian paling best dalam hidup anda.

Alamat: Pantai Inderasabah, Kampung Inderasabah, Tawau

1. Tapak Warisan Arkeologi Bukit Tengkorak

Tarikan yang terakhir sekali ini, Tapak Warisan Arkeologi Bukit Tengkorak berkedudukan agak jauh dari bandar Tawau, dengan perjalanan dalam sekitar 1 jam 40 minit. Kalau anda tak kisah untuk bergerak jauh sikit dari Tawau, jangan tinggalkan tapak arkeologi ni dari bucket list semasa bercuti.

Destinasi ini terlalu legendary untuk dihiraukan. Info menarik tentang tapak ini adalah kerana ianya pernah menjadi tapak pembuatan tembikar yang terbesar di Asia Tenggara pada beribu tahun yang lampau! Semasa dikaji, berpuluh ribu tembikar tanah telah ditemui.

Selain melawat muzium yang terdapat di lokasi ini, anda juga boleh mendaki sehingga ke puncak Bukit Tengkorak untuk menikmati pemandangan perairan sekitar Pulau Sipadan dari puncak berketinggian 500 kaki.

Jarak Dari Tawau: 109 KM / 1 Jam 40 Minit

Alamat: Bukit Tengkorak Archaeological Heritage Site, Semporna, Sabah

Macam mana? Padu juga panahan cinta bandar Tawau ni kan? Flora dan faunanya terpelihara dengan sempurna, kawasan air terjun dan sungainya menjanjikan pemandangan yang membuai jiwa. Sejarahnya? Begitu banyak sekali tempat menarik di Tawau untuk disingkap.

Ternyata Tawau adalah sebuah destinasi percutian yang menarik untuk dilawati. Sebelum ke sini, jangan lupa untuk melayari booking.com untuk mendapatkan penginapan yang terbaik yang ada di Tawau ni.

Selamat bercuti ke Tawau!Kredit : MaiSinggah


Shafie Apdal Hantar Wakil Hadap Agong, Istana Negara Tak Terima

PETALING JAYA: Istana Negara hari ini tidak mahu terima wakil yang dihantar Ahli Parlimen Semporna, Shafie Apdal untuk menghadap Agong tentang penubuhan kerajaan baru, kata seorang pegawai istana.

Selepas perjumpaan dengan ahli Parlimen yang berlangsung sejak semalam selesai petang tadi, pegawai berkenaan memberitahu pemberita ketua menteri Sabah itu dianggap tidak hadir kerana menghantar setiausaha sulit kanannya untuk pertemuan peribadi itu.

“Perlu ada batang tubuh sendiri untuk hadir, tidak boleh wakilkan kepada mana-mana pihak. Dia ada hantar wakil pada petang ini tapi ia tidak dianggap sah,” katanya.

Pegawai itu juga memaklumkan selain Shafie, Ahli Parlimen Padang Rengas, Nazri Aziz juga tidak menghadap Agong.

FMT difahamkan Nazri ketika ini berada di luar negara.

Hari ini seramai 137 ahli Parlimen hadir ke Istana Negara seperti yang diarahkan untuk ditemubual Sultan Abdullah satu persatu. Semalam, 83 ahli Parlimen datang menghadap.

Keseluruhannya 220 daripada 222 ahli Parlimen tampil untuk temubual yang diadakan sepanjang hari, yang dijalankan mengikut proses selepas peletakan jawatan Dr Mahathir Mohamad sebagai perdana menteri pada Isnin.


Covid-19: Pitas Daerah Terbaharu Kes Positif Di Sabah

KOTA KINABALU: Pitas menjadi daerah terbaharu merekodkan kes Covid-19 apabila mencatat satu daripada dua kes positif baharu di Sabah, hari ini.

Satu lagi kes yang dicatatkan hari ini ialah di Kota Kinabalu menjadikan jumlah keseluruhan kes yang direkodkan 355.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau hari ini turut menyaksikan tiada kes sembuh hari ini.

Ini bermakna kes aktif di Sabah ketika ini meningkat dua menjadi 12 kes berbanding 10 semalam.

Jumlah daerah yang berada dalam zon kuning kerana mencatat kes aktif juga kini sebanyak enam termasuk terbaharu di Pitas yang merekodkan satu kes.

Daerah-daerah lain yang berada dalam zon kuning ialah Kota Kinabalu dan Tuaran masing-masing tiga kes, Tawau dan Beaufort masing-masing dua kes manakala Penampang satu kes.

Dalam pada itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 2,394, Selangor (1,968), Negeri Sembilan (911), Johor (676), Sarawak (555) dan Pahang (363).

Terdahulu, Ketua Pengarah Kesihatan Malaysia, Datuk Dr Noor Hisham Abdullah dalam sidang media beliau, hari ini, berkata sebanyak tujuh kes Covid-10 baharu dicatatkan di negara ini, hari ini, menjadikan jumlah keseluruhan kes kini sebanyak 8,329.

Katanya, daripada tujuh kes baharu itu, dua adalah kes import manakala lima kes penularan tempatan melibatkan warga Malaysia.

Berkenaan lima kes melibatkan warga tempatan, Noor Hisham memaklumkan dua kes melibatkan kontak rapat kepada pesakit ke-8,294 di Sepang, Selangor.

Tiga lagi kes, katanya lagi, masing-masing dikesan di pusat tahanan Imigresen Bukit Jalil Kuala Lumpur, saringan pra-pembedahan di Hospital Wanita dan Kanak-Kanak Sabah di Likas, dan saringan komuniti di Kota Kinabalu, juga di Sabah.

Sementara itu, Noor Hisham memaklumkan seramai 20 pesakit telah sembuh dan discaj hari ini, menjadikan jumlah ke sembuh setakat ini ialah 6,694 kes iaitu 80.4 peratus daripada jumlah keseluruhan kes.

Jumlah keseluruhan kes pula ialah 8,329 kes, dengan 1,518 daripadanya ialah kes aktif dengan kebolehjangkitan Covid-19.

Setakat ini, seramai enam pesakit sedang dirawat di Unit Rawatan Rapi (ICU), dengan seorang daripadanya memerlukan bantuan pernafasan.

Tiada kematian dilaporkan hari ini, menjadikan jumlah korban kekal 117 orang, iaitu 1.4 peratus daripada jumlah keseluruhan kes.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peniaga Ingkar PKP, Miliki Syabu Ditahan Di Inanam

KOTA KINABALU: Seorang peniaga ditahan selepas didapati bukan sahaja ingkar Perintah Kawalan Pergerakan (PKP) malah turut memilik dadah dalam kejadian di Jalan Kuala Neutron, Inanam, semalam.

Lelaki berusia 44 tahun itu ditahan anggota Unit Kereta Peronda (MPV) Ibu Pejabat Polis Daerah (IPD) Kota Kinabalu, ketika menjalankan tugas Op Covid-19, pada 8.30 pagi.

Ketua Polis Daerah Kota Kinabalu Asisten Komisioner Habibi Majinji berkata, anggota MPV sedang menjalankan rondaan terserempak motosikal ditunggang suspek dalam keadaan mencurigakan sebelum menahannya untuk pemeriksaan.

“Ketika diperiksa, suspek menyerahkan satu bungkusan plastik kecil lutsinar berisi ketulan hablur jernih disyaki dadah jenis syabu dianggarkan berat kasar 0.10.

“Susulan itu tangkapan dilakukan atas kesalahan dadah dan ingkar PKP kerana berada di luar (rumah) tanpa alasan munasabah,” katanya ketika dihubungi, hari ini.

Menurutnya, suspek bersama barang rampasan dibawa ke IPD Kota Kinabalu untuk tindakan lanjut.

“Kes disiasat mengikut Seksyen 12 (2) Akta Dadah Berbahaya 1952. Suspek turut disiasat mengikut Peraturan 11 Perintah Pencegahan Dan Pengawalan Penyakit Berjangkit 2020,” katanya. – HMetro


MATTA Fair Sabah jana jualan RM35 juta

KOTA KINABALU, 15 Mei – MATTA Fair Sabah yang berakhir baru-baru ini mencatatkan jualan sebanyak RM35 juta.

Pengerusi Persatuan Ejen-Ejen Pelancongan Dan Pengembaraan Malaysia (MATTA) Sabah Lawrence Chin berkata pameran yang berlangsung selama tiga hari mulai 10 Mei di ITCC Penampang itu menerima 40,000 pengunjung.

“China dan Korea Selatan di Asia merupakan destinasi utama diikuti dengan Turki dan Jepun,” katanya dalam satu kenyataan di sini hari ini.

Beliau berkata pengunjung juga dihiburkan dengan pelbagai persembahan termasuk daripada kumpulan kebudayaan dari Indonesia serta pelajar kolej tempatan.

“Terdapat juga cabutan bertuah yang hadiahnya disumbangkan oleh Malaysia Airlines, MASwings dan Malindo Air serta pelbagai hotel dan agensi pelancongan,” katanya.

Chin berkata MATTA Fair Sabah yang berikutnya akan diadakan pada September ini.


Covid-19: Kota Kinabalu Catat Kes Tertinggi Dengan 58 Kes Baharu

KOTA KINABALU: Buat pertama kali, daerah ini mencatatkan kes positif baharu tertinggi, sejak gelombang baharu Covid-19 melanda Sabah pada hujung September lalu.

Jawatankuasa Pengurusan Bencana Covid-19 Negeri Sabah dalam laman Facebook memaklumkan, daripada 304 kes positif baharu yang dilaporkan hari ini, 58 kes dilaporkan di Kota Kinabalu diikuti dengan Semporna (33) dan Tawau (31).

Untuk hari ini, 19 daerah di Sabah mencatatkan kes positif baharu dengan satu kluster baharu iaitu kluster Olive dilaporkan di Penampang dan Kota Marudu.

Turut mencatatkan kes baharu adalah daerah Lahad Datu (29); Sandakan (21); Penampang (19); Kudat (18); Kota Belud (16); Papar (16); Tuaran (15); Kunak (13); Putatan (11); Beaufort (6); Kota Marudu (6); Tambunan (5); Sipitang (3); Keningau (2) dan masing-masing satu kes di Nabawan dan Kuala Penyu.

Tiga kematian dilaporkan hari ini, masing-masing satu kes di Kota Kinabalu, Sandakan dan Tawau.

Sehingga kini, 23 daripada 26 daerah di Sabah mencatatkan kes aktif, hanya tiga daerah sahaja berada dalam zon hijau, iaitu tidak mencatatkan sebarang kes aktif. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Portal Dakwa 62 Peratus Sokong Shafie Jadi PM Ke-9

KOTA KINABALU: Sebuah laman portal dari Sabah melaporkan 62 peratus rakyat Malaysia bersetuju menyokong Presiden Parti Warisan Sabah (Warisan), Datuk Seri Mohd Shafie Apdal dilantik sebagai Perdana Menteri kesembilan sekiranya Pakatan Harapan (PH) Plus berjaya merampas kembali Putrajaya.

Berdasarkan undian dibuat secara dalam talian oleh portal Warisan Online dengan jumlah undian terkumpul sebanyak 1,909 responden setakat jam 10 malam semalam, 1,185 daripadanya menyokong pencalonan Mohd Shafie, manakala 724 responden menolak cadangan itu.

Menurut portal Warisan Online, undian dibuka sejak dua hari lalu didakwa berjaya menarik minat ribuan netizen untuk mengambil bahagian.

Portal rasmi parti dikuasai Mohd Shafie yang juga Ketua Menteri Sabah ketika ini turut mendakwa penduduk Borneo begitu teruja dengan pencalonan seorang pemimpin dari gugusan itu sebagai Perdana Menteri Malaysia buat kali pertama dalam tempoh 57 tahun.

“Perkara ini dijangka berjaya, lebih lebih lagi ia dicadangkan dan disokong oleh (bekas Perdana Menteri) YB Tun Dr Mahathir (Mohamad).

“Pelantikan Mohd Shafie dijangka dapat menyelesaikan konflik politik yang sedang berlaku di mana jumlah ahli parlimen PH dan PN (Perikatan Nasional) berada dalam kedudukan hampir sama rata,”dakwa portal berkenaan.

Portal Warisan Online turut menyatakan tinjauan dalam talian dibuat merangkumi rakyat dari Parlimen Tambunan, Keningau, Kalabakan, Tawau, Beluran, Ranau, Kota Belud dan Kota Kinabalu.

“Semua responden menyatakan setuju dan inilah masanya.

“Rakyat Borneo juga adalah rakyat Malaysia. Dengan pengalaman dan kepakaran (Mohd) Shafie, beliau layak diangkat menjadi Perdana Menteri Malaysia ke-9,” kata portal itu.

Sementara itu, Pengerusi Lembaga Penasihat Barisan Nasional (BN), Datuk Seri Najib Tun Razak secara sinis menyifatkan Mohd Shafie sebagai ‘popular’ menerusi laman sosial Facebooknya, pagi tadi.

“Popular juga Shafie Apdal ni,” katanya.

Polemik pencalonan Perdana Menteri dalam kalangan PH Plus mengundang keretakan di antara parti-parti dalam blok pembangkang sejak beberapa minggu lalu.

Hal itu susulan PKR menolak pencalonan Dr Mahathir untuk kembali menjadi Perdana Menteri bagi kali ketiga.

Sebaliknya parti itu bertegas mahukan Presidennya, Datuk Seri Anwar Ibrahim dijadikan calon Perdana Menteri sekiranya PH Plus berjaya mengambil alih Putrajaya dari tangan PN.

Bagaimanapun, DAP dan Amanah lebih cenderung menyokong Dr Mahathir sebagai calon Perdana Menteri dengan memberi alasan Anwar gagal membuktikan angka sokongan ahli Parlimen terhadapnya, berbanding Dr Mahathir.

Terbaharu, Dr Mahathir menolak untuk bekerjasama dengan PKR, sebaliknya mencalonkan pula Mohd Shafie sebagai calon Perdana Menteri baharu bagi PH Plus.

Lebih menarik, Dr Mahathir masih mengekalkan Anwar sebagai calon Timbalan Perdana Menteri I, dengan anaknya, Datuk Seri Mukhriz Mahathir dicalonkan Timbalan Perdana Menteri II. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


7 Lelaki Ditahan Jual Baja Milik Syarikat Lebih Setengah Juta

TUJUH LELAKI DITAHAN JUAL BAJA MILIK SYARIKAT

LAHAD DATU: Polis berjaya mematahkan cubaan tujuh lelaki termasuk seorang warganegara Indonesia terbabit melakukan pecah amanah dan sindiket jual baja kelapa sawit bernilai RM656,852 di sebuah gudang persendirian yang terletak di dalam ladang kelapa sawit Batu 4, Jalan Lahad Datu –Sandakan, dekat sini kelmarin.

Ketua Polis Daerah Lahad Datu, Asisten Komisioner Nasri Mansor berkata ketika intipan dijalankan kira-kira jam 10 malam, pihaknya mendapati kesemua suspek berusia 17 hingga 38 tahun kelihatan sedang memunggah baja terbabit dari dua lori yang dipenuhi muatan 1,200 guni berisi 60 tan baja.

“Kita kemudian menyerbu gudang berkenaan dan berjaya menahan lima pekerja gudang dan dua pemandu lori baja.

“Hasil pemeriksaan mendapati kedua-dua lori terbabit membawa muatan 60 tan baja dan kita turut menemukan 2,450 guni lagi berisi baja di dalam gudang berkenaan,” katanya dalam sidang media di Ibu Pejabat Polis Daerah (IPD) Lahad Datu hari ini.

Beliau berkata hasil siasatan yang dilakukan terhadap seorang suspek yang juga mandur di gudang persendirian berkenaan mendapati dia didatangi dua pemandu lori milik sebuah syarikat swasta.

“Kedua-dua pemandu lori berkenaan mahu menjual sebahagian baja muatan lori itu sebelum dihantar ke destinasi yang diarahkan pihak majikannya.

“Baja berkenaan akan dijual dengan harga murah kepada sindiket baja sebelum dibungkus semula dan dijual di pasaran daerah ini,” katanya.

Nasri berkata modus operandi kes ini mendapati pemandu lori berkenaan akan singgah ke gudang itu dan menjual sebahagian daripada baja terbabit sebelum dihantar ke destinasi tujuan.

“Siasatan turut mendapati sindiket jual baja ini sudah beroperasi sejak awal tahun lalu.

“Semua baja bernilai RM656,852 dirampas manakala suspek ditahan dan disiasat dibawah Seksyen 407 Kanun Keseksaan kerana pecah amanah,” katanya.


Lelaki Indonesia Ditahan Rogol Tiga Beradik Perempuan Di Telupid

BELURAN: Tiga beradik perempuan di sebuah kampung di Telupid, di sini mengalami detik hitam dalam hidup mereka selepas dipercayai dirogol seorang lelaki warga Indonesia, sejak penghujung tahun lalu.

Perbuatan terkutuk suspek berusia 24 tahun itu terbongkar selepas semua mangsa berusia 7, 9 dan 12 tahun menceritakan kejadian itu kepada ibu saudara mereka minggu lalu.

Susulan itu, ibu saudara kanak-kanak terbabit membuat laporan di Balai Polis Telupid jam 10.24 malam, 8 Oktober lalu.

Ketua Polis Daerah Beluran, Superintendan Kasim Muda berkata berdasarkan laporan polis itu suspek ditahan pada Khamis lalu.

“Suspek ditahan di satu kawasan ladang di Telupid selepas polis menerima laporan daripada ibu saudara mangsa.

“Siasatan mendapati salah seorang mangsa yang tidak tahan dengan perbuatan suspek kerana kerap mengganggunya lalu mengadu kepada ibu saudaranya yang tinggal bersebelahan dengan rumah mangsa.

“Selepas itu, ibu saudara mangsa bertanyakan kepada dua lagi kakak mangsa dan mendapati mereka juga turut menerima gangguan seksual yang sama,” katanya menerusi kenyataan hari ini.

Kasim berkata, siasatan juga mendapati suspek mengambil kesempatan ke atas mangsa kerana tinggal di rumah yang sama.

“Suspek adalah pekerja kebun keluarga mangsa dan diberikan tempat tinggal di rumah keluarga mangsa hampir setahun yang lalu.

“Siasatan masih diteruskan mengikut Seksyen 376 Kanun Keseksaan kerana merogol.


20 Gajah Mati Dalam Tempah 10 Bulan Di Sabah Tahun Ini

KOTA KINABALU: Jabatan Hidupan Liar (JHL) Sabah merekodkan sebanyak 20 ekor gajah didapati mati antara lain akibat diburu, dijerat atau diperangkap sejak awal tahun hingga Oktober ini, kata Timbalan Ketua Menteri Datuk Christina Liew.

Liew yang juga Menteri Pelancongan, Kebudayaan dan Alam Sekitar Sabah berkata situasi berkenaan amat membimbangkan kerana bukan sahaja populasi gajah akan berkurangan akibat kekurangan habitat dan makanan tetapi juga disebabkan pemburuan haram.

“Keadaan ini akan menjejaskan imej Sabah sebagai destinasi ekopelancongan unggul dan juga akan menurunkan harga minyak kelapa sawit di pasaran dunia,” katanya ketika berucap pada Majlis Perasmian Program Hari Gajah 2019 di Taman Hidupan Liar Lok Kawi di sini, hari ini.

Teks ucapan beliau dibacakan oleh Setiausaha Tetap Kementerian Pelancongan, Kebudayaan dan Alam Sekitar Sabah Datuk William Baya.

Program Hari Gajah anjuran JHL Sabah bertujuan memberi kesedaran mengenai isu ancaman terhadap gajah di Sabah selain memberi penghargaan kepada agensi dan orang perseorangan yang terlibat secara aktif dalam usaha konservasi gajah di negeri ini.

Liew berkata program kesedaran itu juga sebagai mengutuk jenayah hidupan liar terutama kegiatan pemburuan gajah dan berharap jenayah tersebut tidak akan berterusan.

Bagaimanapun, beliau yakin JHL dengan bantuan agensi penguatkuasaan lain termasuk polis, akan dapat mengesan pelaku yang melakukan kekejaman itu untuk ditangkap dan menjadi pengajaran kepada pemburu haram lain.

Sementara itu, Liew turut melahirkan penghargaan dan berterima kasih atas kerjasama diberikan oleh beberapa pengusaha ladang kelapa sawit khususnya di Telupid dalam aktiviti pengawalan konflik manusia dan gajah menerusi pemasangan pagar elektrik, translokasi gajah dan jaringan komunikasi yang kuat.

“Usaha sama seperti ini secara langsung dapat menangani masalah konflik gajah dengan lebih efisien dan cepat,” katanya.


Asteroid Gergasi Melintasi Bumi 18 Januari Ini

CALIFORNIA: Pentadbiran Aeronautik dan Angkasa Lepas Kebangsaan (NASA) meramalkan asteroid gergasi dengan saiz dua kali ganda lebih besar dari bangunan Empire State di New York, akan melintasi bumi dengan jarak 1.93 juta kilometer sejam, pertengahan bulan ini.

Lapor Daily Mail, Asteroid 7482 (1994 PC1) bagaimanapun tidak menimbulkan ancaman kepada bumi kerana ia akan berada lima kali lebih jauh dari planet dan bulan.

Menurut Pusat Kajian Objek Berdekatan Bumi (CNEOS) NASA, asteroid itu adalah objek yang berpotensi bahaya kerana melintasi orbit bumi semasa mengelilingi matahari.

Batu angkasa itu mempunyai ukuran 999 meter dan selepas menghampiri bumi 18 Januari ini, kira-kira pukul 9.51 malam (waktu tempatan), batu angkasa itu tidak akan berada dekat dengan bumi sehingga 2105.

Asteroid 1994 PC1 yang mengorbit matahari setiap 1.5 tahun, pertama kali ditemukan pada 1994 oleh ahli astronomi, RH McNaught menggunakan balai cerap Siding di Australia.

Bulan lalu, NASA pernah memberi amaran mengenai Asteroid 2016 TR54 yang bergerak dengan kelajuan 56,327 kilometer sejam sehari sebelum perayaan Krismas.

Asteroid itu dilaporkan mempunyai saiz 10 kali ganda lebih besar daripada pokok Krismas Rockfeller di New York. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Kes Kesan Sampingan PICKids Di Sabah, Kata Masidi

KOTA KINABALU: Menteri Kerajaan Tempatan dan Perumahan Masidi Manjun berkata, hanya dua kes kanak-kanak yang mempunyai kesan sampingan selepas menerima vaksin Covid-19 dilaporkan di Sabah setakat ini.

Bagaimanapun katanya, kes berlaku di Pitas dan Keningau itu membabitkan kanak-kanak berusia 9 serta 11 tahun tidak melibatkan kesan serius dengan hanya mengalami gatal di kulit serta demam.

“Baru dua kes, cuba bayangkan daripada beribu cuma ada dua kes bermasalah, kadang-kadang kita lebih fokus kepada dua kes bermasalah, tetapi bukan kepada yang beratus ribu tiada masalah.

“Saya fikir kita kena lihat secara menyeluruh, kita kena lihat kebaikan vaksin ini yang mampu memberi perlindungan kepada kanak-kanak daripada dijangkiti Covid-19.

“Seperti yang saya sering nyatakan, vaksin ini tidak memberi kita 100% perlindungan, malah tiada vaksin di dunia yang memberi 100% (perlindungan) kepada apa juga penyakit dan sebagainya, tapi ia akan membantu mengurangkan kesan sampingan daripada jangkitan,” katanya.

Beliau berkata demikian ketika ditemui selepas perasmian Program Imunisasi Covid-19 Kanak-Kanak (PICKids) di Hospital Wanita dan Kanak-Kanak, di sini.

Dalam pada itu, Masidi yang juga jurucakap negeri berkaitan Covid-19 berkata, kerajaan Sabah bersama Jabatan Kesihatan Negeri Sabah (JKNS) akan memperhebatkan pemberian vaksin di negeri itu, termasuk melaksanakan program “outreach” serta program vaksinasi di sekolah.

“Kita akan buat cara yang sesuai untuk sampaikan kepada setiap pelusuk negeri bagi memberi vaksinasi kepada yang memerlukan, tapi pada akhirnya, keputusan adalah di tangan ibu bapa.

“Kita berharap dan merayulah (kepada) mereka (ibu bapa) supaya memutuskan untuk memberi perlindungan kepada anak-anak mereka,” katanya.

Sementara itu, Ketua Menteri Hajiji Noor dalam kenyataannya, hari ini berkata, program PICKids bermula pada 3 Feb lalu di lima hospital, iaitu Hospital Wanita dan Kanak-Kanak Sabah, di sini, Hospital Duchess of Kent Sandakan, Hospital Keningau, Hospital Lahad Datu dan Hospital Tawau.

Katanya, program itu diperluaskan ke seluruh negeri dengan penubuhan 145 pusat pemberian vaksin (PPV) melibatkan 109 klinik kesihatan, 22 hospital, 18 klinik swasta dan empat PPV awam, yang dipantau oleh pakar dan pegawai perubatan. – FMT


Curi Sarang Burung, Polis Tahan 10 Suspek

PAPAR: Polis berjaya memberkas 10 lelaki termasuk warga asing dalam tempoh kurang 24 jam selepas mendatangkan kecederaan terhadap seorang pengawal keselamatan dan melarikan sarang burung walit dari sebuah rumah burung walit berdekatan sebuah sekolah di sini, Sabtu lepas.

Ketua Polis Daerah Papar Deputi Superintendan Batholomew Ak Umpit berkata kejadian berlaku apabila suspek bertindak memanjat pagar sekolah dan memasuki rumah burung walit itu kira-kira jam 3 pagi.

“Kejadian disedari pengawal keselamatan berkenaan dan segera bertindak memeriksa lokasi kejadian. Tidak lama kemudian itu, mangsa didatangi tiga lelaki bersenjata panah ikan, parang dan kerambit.

“Mangsa kemudiannya dipukul oleh suspek yang ketika itu bertopeng muka menggunakan batang besi sebelum mengikat tangan mangsa,” katanya pada sidang media di IPD Papar, pagi tadi.

Menurutnya mangsa berjaya melepaskan diri kira-kira sejam kemudian selepas kesemua suspek sudah meninggalkan lokasi kejadian dan membuat laporan polis.

Tambah Batholomew, bertindak dari laporan mangsa kesemua suspek terlibat berjaya ditahan sepasukan anggota Kontinjen Sabah dalam beberapa serbuan di Kota Kinabalu kurang 24 jam dari kejadian.

“Polis turut merampas kira-kira 500 gram sarang burung walet dan beberapa barangan milik suspek yang dipercayai digunakan semasa kejadian.

“Hasil siasatan mendapati kesemua suspek terlibat dalam beberapa kes curi serta dua daripada suspek adalah positif dadah jenis syabu.

Suspek direman untuk disiasat mengikut Seksyen 395/397 Kanun Keseksaan dan Seksyen 15(1) Akta Dadah Berbahaya 1952,” katanya.

Menurutnya dengan tertangkapnya kesemua suspek ini pihaknya berjaya menyelesaikan enam kes curi dan siasatan lanjut masih diteruskan. -SabahNewsToday


TERKINI: Lagi 172 Kes Baru Covid-19 Dilaporkan Di Malaysia

Ketua Pengarah Kesihatan Malaysia, Dr Noor Hisham Abdullah mengumumkan bahawa terdapat 172 kes baru dilaporkan. Ini menjadikan kes keseluruhan yang terdapat di Malaysia termasuk 199 yang telah sembuh sebanyak 1,796 secara keseluruhannya.

Dalam 172 kes positif yang dilpaorkan hari ini, 71 daripadanya adalah daripada kes kluster Sri Petaling manakala yang lainnya masih sedang disiasat.

Sementara itu, 45 pesakit Covid-19 yang lain sedang dirawat di ICU termasuk 34 orang yang memerlukan alat bantuan pernafasan.

TERKINI: 172 kes baru dilaporkan menjadikan 1,796 kes seluruhan termasuk 199 yang telah sembuh.45 pesakit dirawat di ICU termasuk 34 menggunakan alat bantuan pernafasan. Drpd 172 kes baru, 71 dari kluster perhimpunan di Sri Petaling selebihnya kluster lain yang dlm siasatan.


Peralihan Kuasa: Terpulang Pada Saya Untuk Melepaskan Ataupun Tidak – Tun M

PUTRAJAYA: Pengerusi Pakatan Harapan (PH), Tun Dr Mahathir Mohamad menegaskan bahawa terpulang kepada beliau untuk melepaskan jawatan Perdana Menteri atau pun sebaliknya.

Menurut beliau, setakat ini peralihan kuasa akan berlaku seperti mana ditetapkan selepas penganjuran Kerjasama Ekonomi Asia Pasifik (APEC).

“Saya telah katakan bahawa peralihan kuasa berlaku lepas APEC. Tiada masa, tiada tarikh (ditetapkan).

“Terpulang pada saya untuk melepaskan ataupun tidak,” demikian katanya, sebentar tadi.

Beliau berkata demikian selepas mempengerusikan mesyuarat Majlis Presiden PH, di sini, malam ini.

Turut hadir barisan pimpinan utama PH iaitu Presiden PKR, Datuk Seri Anwar Ibrahim; Presiden PH, Datuk Seri Dr Wan Azizah Wan Ismail; Presiden BERSATU, Tan Sri Muhyiddin Yassin; Presiden AMANAH, Mohamad Sabu dan Setiausaha Agung DAP, Lim Guan Eng.

Selain enam pemimpin terbabit, Mesyuarat Majlis Presiden turut dihadiri 19 pemimpin parti komponen masing-masing.

Terdahulu, isu peralihan kuasa dijangka dibincangkan dan dimuktamadkan dalam mesyuarat tersebut seperti mana dimaklumkan Anwar selepas pertemuan dengan Dr Mahathir pada 13 Februari lalu.

Dr Mahathir sebelum ini mengulangi janjinya untuk meletak jawatan sebagai Perdana Menteri selepas penganjuran Kerjasama Ekonomi Asia (APEC) 2020 pada November depan.


GLC Perlu Bayar Dividen RM1 Juta Setahun Kepada Kerajaan Sabah

KOTA KINABALU: Syarikat berkaitan kerajaan (GLC) Sabah perlu membayar dividen sekurang-kurangnya RM1 juta setiap tahun kepada kerajaan negeri mulai tahun ini, kata Ketua Menteri, Hajiji Noor.

Beliau berkata, langkah sedemikian akan membantu meningkatkan tabung negeri dan membawa lebih banyak pembangunan kepada rakyat.

“Kerajaan negeri tidak akan bergantung semata-mata kepada GLC untuk mengisi tabung negeri. Kami memerlukan kedatangan pelabur.

“Apabila pelabur masuk dan membawa wang untuk menjalankan projek mereka, ini akan mencipta impak (positif) serta-merta kepada rakyat,” katanya dalam kenyataan hari ini.

Hajiji berkata, antara perkara yang digariskan dalam Hala Tuju Sabah Maju Jaya (SMJ) atau rangka tindakan pembangunan Sabah adalah mewujudkan dasar mesra pelabur.

“Dalam tempoh satu setengah tahun sejak pelancaran SMJ, kita menarik lebih 10 syarikat melabur di Sabah.”

Melalui SMJ, katanya, Sabah mencapai kemajuan besar dalam membina ekonominya dan ini terbukti apabila negeri itu mencatatkan perolehan RM5.44 bilion tahun lepas, terbesar dalam sejarahnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost